Domagoj Vidović

Institut za hrvatski jezik i jezikoslovlje

Zagreb

**Prezimena u župi Vidonje**

**1. Uvod**

Jedan je od kutaka Neretvanske krajine koji je zbog političke nepodobnosti svojih stanovnika sve do utemeljenja neovisne Republike Hrvatske bio sustavno zanemaren i pustošen, ne samo u gospodarskome, nego i u znanstvenome smislu, Zažablje. Agrarne su reforme nakon Drugoga svjetskog rata prisilile mjesno pučanstvo na „humano preseljenje“ u veća neretvanska središta i na dubrovačko područje, ali i u Australiju i zapadne zemlje ponajprije zbog prometne izolacije, neotvaranja radnih mjesta i zaobilaženja većih infrastrukturnih projekata. Zanemarivalo se, koliko god je bilo moguće, čak i u turističkim vodičima u kojima bi se obično napisalo nekoliko redaka o bitci na Vukovu klancu, a nekropole se stećaka[[1]](#footnote-1) i stare crkve obično ne bi ni spomenule. I dok posljedice polustoljetne gospodarske zapuštenosti ćutimo i danas, znanstvenici su se (poglavito povjesničari) iznimno potrudili da otklone nepravdu koja je tomu kraju nanesena. Monografije o zažapskim župama Dobranje ­– Bijeli Vir i Vidonje don Mile Vidovića nezaobilazan su temelj svakomu znanstvenom bavljenju prošlošću Zažablja. Rješenjem, pak, od 24. siječnja 2008. Ministarstvo kulture Republike Hrvatske zaštitilo je govor i toponimiju sela Vidonje kao nematerijalno kulturno dobro prepoznavši njihovu važnost ne samo na mjesnoj, nego i na općehrvatskoj razini s obzirom na to da je vidonjski govor jedan od rijetkih iskonskih hrvatskih (i)jekavskih govora koji su osnovicom suvremenoga hrvatskog standardnog jezika, a važno je napomenuti da su zažapske župe najjužnije župe u kojima su se neprestano do polovice XIX st. župne matice vodile na hrvatskoj ćirilici te su jedine neretvanske župe u kojima se sve do primjene odredaba II. Vatikanskoga sabora glagoljalo.

**2. Podrijetlo stanovništva**

Podatci su o srednjovjekovnome stanovništvu Zažablja veoma oskudni. Župne crkve u Dobranjama i Vidonjama spominje Blaž Gračanin početkom XVII. st., no vjerojatno su starije ili su u njihovoj blizini postojale starije crkve stoga što su Osmanlije početkom XVI. st. zabranili gradnju novih crkava te su dopuštali samo obnovu postojećih. U vezi s gradnjom vidonjske crkve postoji predaja da ju je, kao i crkvu svetoga Roka u Rupnome Dolu i svete Ane u Gradcu kod Neuma, gradila napuljska kraljica. Predaja se mogla odnositi samo na Jelenu Anžujsku (1236. – 1314.), katolkinju i suprugu srpskoga kralja Stefana Uroša I., koja je obnovila mnoge katoličke crkve i samostane u okolici Trebinja i u Boki kotorskoj koji su srušeni ili predani na uporabu pravoslavnim svećenicima nakon što su Nemanjići zavladali većim dijelom Zahumlja i Tribunijom. Međutim, čak i ako navedena predaja nije točna, a pouzdan odgovor mogu dati tek sustavna arheološka istraživanja, svakako je zanimljiva jer potvrđuje da je u Popovu i Zažablju dio starosjedilačkoga stanovništva preživio višestoljetna pustošenja i pogrome te je sjećanje na vlastitu povijest očuvao barem u usmenoj predaji. Valja napomenuti da je u hercegovačkome dijelu Zažablja i danas živa predaja o prolasku posljednje bosanske kraljice Katarine Kotromanić i njezina oca hercega Stjepana Kosače kroz Hutovo i Žukovice na putu za Ston tijekom zbjega pred Osmanlijama. Predaja u Vidonjama spominje i bosansku kraljicu Katarinu kao graditeljicu mjesnih crkava[[2]](#footnote-2), a svoju je potvrdu pronašla u crkvi svetoga Jeronima u Rimu u kojoj su pokopani potomci[[3]](#footnote-3) članova kraljičine pratnje.

Na području srednjovjekovne župe Žapsko spominju se sljedeći rodovi: Brlić, Gojčinić, Kostadinić, Kučić, Margaretić, Mornarić, Nikolić, Novaković, Pavlović, Semunović, Šimrak, Tvrtković i Žarković. Dragocjen je zapis o Obradovićima koji su s Brštanice (Donje Hrasno) u bijegu pred Osmanilijama prebjegli u okolicu Napulja oko 1470.[[4]](#footnote-4) Trebinjsko-mrkanski biskup Anselmo Katić (biskupovao 1760. – 1792.) svjedoči da su Obradovići još u XVIII. st. bili svjesni svojega podrijetla i da su „zadržali materinski ilirski jezik“ čak trista godina nakon što su napustili domovinu. Od navedenih su rodova do danas u hercegovačkome i dalmatinskome Zažablju opstali Kostadinići (današnji Bjelopere), Mornarići (spominju se 1702. na Pologoši), Novakovići (današnji Maslaći i možda Ivankovići), Pavlovići i Žarkovići, a možda i Kučići (s kojima neki istraživači povezuju izumrle dobranjski Kučajle), Nikolići (s kojima se povezuju Baje) i Šimraci (predaja ih povezuje s Rodinima). Po mjesnoj su predaji tijekom osmanlijske okupacije u Vidonjama živjeli Crnčevići (za to postoji posredni dokaz jer se selo Crnčevići spominje 1639.) i Ostojići (po jednoj su se od predaja doselili iz Gradca, a po drugoj su pučkoj predaji prezime dobili stoga što su „ostali“ tijekom osmanlijske okupacije) te kao islamizirani posjednici Hadrovići (u Goračićima; vjerojatno muslimanski posjednici) i Marići (navodno su živjeli u Zovome dolu iznad Dželetina, a kao katolici se spominju kao iseljenici iz Vidonja u Dubrovnik početkom XIX. st.). Mjesna pak toponimija upućuje na to da su na Vidonjama nekoć živjeli Košići (usp. oronim Košića glavica), Medari (spominju se i u mletačkome katastru 1702. u Dobranjama, a na njihovu prisutnost upućuju ojkonim Medarevine i toponim Medaruše u Žabi), Mirke (kod Goračića postoji brdašce Mirkov stolac, a rod je Mirko živio u Gradcu te se iselio u Molize), Nemanjići (usp. povijesni hidronim Nemanjica koji se odnosi na današnju Pologošu, ali i brdašce Nemanica iznad Vukova klanca; rod se Nemanjić[[5]](#footnote-5) spominju na području srednjovjekovne humske župe Luka), Džinovići (usp. toponim Džinovića do; vjerojatno su bili muslimanski posjednici podrijetlom iz nevesinjskoga kraja), Kordići (usp. toponim Korduše; iz Cicrine u Popovu), Mišljenovići (usp. hidronim Mislina; spominju se kao Dubrovčani podrijetlom iz Stoca u XIV. st.), Puljevići (kod Galovića postoji toponim Puljeva glavica), Reljinovići (usp. ojkonim Reljinovac; spominju se na Dragoviji), Šumani (usp. toponim Šumanove zidine u Goračićima; podrijetlom iz Dobrova) i Turbići (usp. ojkonim Trubino Brdo; Hrvoje Turbić spominje se u Zažablju koncem XIII. st.[[6]](#footnote-6)) u Vidonjama, a možda bi se na dubrovački vlasteoski rod podrijetlom iz Neretve Zeturi/Zecuni iseljen u Dubrovnik mogao odnositi oronim Zečun u Kiševu kod Neuma. U mletačkome se popisu nadarenika s kraja XVII. st. i u mletačkome katastru iz 1702. u Vidonjama spominju izumrli rodovi Banica, Bašković (najvjerojatnije se iselili u Makarsko primorje), Čulić (danas žive u Slivnu), Jurić (možda u vezi s Jurićima u Bagalovićima; podrijetlom iz Bileće, što pokazuje da je i u Bileći bilo katolika), Lučić (današnji Komazini), Majić (možda iseljeni u Imotsku krajinu), Radetić (spominju se u Vidu, a postoji i zaselak Radetići), Tadić, Volujić (možda je po njima nazvan zaselak Volujac[[7]](#footnote-7) u Vidonjama), Bašić (Dubravica u neumskome Gradcu), Bilanić (današnji Bilani u Metkoviću), Buconjić (Stupa), Dijak (današnji slivanjski Deaci), Dukat (po njima je prozvan zaselak Dukate u Slivnu), Điković (spominju se u Dubravici u Gradcu; vjerojatno su se iz Zažablja preselili u Makarsko primorje), Golušić (vjerojatno Goluže iz Prapratnice), Jelenić (Popovo), Kaznačić (Dubrovačko primorje), Knežić (Slivno), Lazarević/Lazo (vjerojatno kasniji Janjići i Keče; Hotanj i Velja Međa), Martić (Zelenikovac), Matijašević (možda u vezi s Matijaševićima iz Hrasna), Pasarić (potječu od Dadića s Belenića), Petrović (Hotanj u Gradcu), Salacan (po predaji su se iz Vidonja preselili u Trnovo i Podgradinu) i Stipac[[8]](#footnote-8). Početkom XIX. st. iz župe se nakon epidemije kuge iselilo „27 muškaraca i 24 žene“ te od njih potječe barem dio hercegovačkih Martinovića i Milinkovića.[[9]](#footnote-9) Prije 1900. godine izumrle su vidonjske obitelji Baće (stanovali su na Pologoši i imali posjede na Vidonjama; nosili su i prezime Bačić), Kečo (spominju se u Vidonjama 1805.), Kelić (od 1830. spominje se kao obiteljski nadimak obitelji Curić, ali i kao samostalno prezime nastalo raslojavanjem toga roda), Maljurić (spominju se kao posjednici u Vidonjama, ali i kao stanovnici toga sela 1722.), Miletić (spominju se na Vidonjama 1808.)[[10]](#footnote-10), Mustapić (živjeli su između Goračića i Galovića), Petrić (spominju se 1658. u Vidonjama), Previšić (spominju se kao posjednici u Dobranjama, a 1770. kao stanovnici Vidonja), Rodin (kratko su vrijeme živjeli na Brestici), Šagarjelo (podrijetlom su s Moševića), Vuletić (1805. živjeli na Brestici) i Zonjić (spominju se kao posjednici u Glušcima 1702. te su se odonud preselili u Vidonje, a odande u XIX. st. u Metković). Po podatcima iz župnih matica 1850. – 1918. u župi su živjeli i nositelji prezimena Beatović, Burđelez, Gluščević, Jozić, Karaković, Radić, Rončević, Šešelj i Tolić[[11]](#footnote-11). Polovicom XX. stoljeća iz Vidonja su se iselili Janjići, Kljusurići i Milinkovići.

Većina današnjih Vidonjaca potječe iz istočne Hercegovine. S gradačkoga područja potječu Galovi (zabilježeni i pod prezimenima Galovljević i Galović; Oskrušnica), Glavinići (Babin Do), Janjići (nekoć Lazarevići; Hotanj), Matići (vjerojatno Broćanac; daljim podrijetlom iz Dubljana), Obrvani (nekoć Bogdani; Kiševo), Obšivači (Kiševo i Prapratnica), Ostojići (nekoć Luketine i Luketinići; Gradac), Popovići (Broćanac), Pratežine (Dračevice), Sentići (Gradac) i Tošići (nekoć Lopini; Duži). S hrašanjskoga su područja svi ogranci Obradovića (vidonjski Obradovići najvjerojatnije potječu iz Dračevica, a daljim su podrijetlom iz Crnoglava). Iz Popova pak potječu Barišići (nekoć Barešići, Bariše i Barišinići, a starinom Jel(i)čići; Orahovi Do), Komazini (nekoć Lučići, a po predaji Komadine; Ravno), Mijoči (nekoć Mihoči i Mihočevići; Dubljani), Milinkovići (Dubljani), Milolaže (nekoć i Milolažići; Trebimlja u Popovu) i Vidovići (nekoć Vidojevići i Vidončići; po predaji potječu iz Velje Međe, a po podatcima iz matica i katastra iz Rupnoga Dola). Kljusurići (nekoć Kusurini) po predaji potječu iz Stoca, na temelju mjesne toponimije čini se da su iz Ćukove Grede u Gradcu, a daljim podrijetlom iz Popova (Trebimlja). Iz Dubrovačkoga primorja potječu, pak, Bore (Štedrica), Paškotići (Smokovljani) i Vatovići (nekoć Bačići; Štedrica), a sa Slivna Babići. Iz zapadne Hercegovine potječu pak Buntići[[12]](#footnote-12) (Ljubuški) i Soče (Brotnjo) te možda Žuveleci koje predaja povezuje s Dubrovačkim primorjem, ali po podatcima iz katastra vjerojatnije potječu iz Zvirića. Podrijetlo nekih rodova nije moguće sa sigurnošću utvrditi. Uglavnom je riječ o mogućim starosjedilačkim rodovima kao što su Crnčevići (i od njih potekli Jeramazi za koje predaja tvrdi da potječu od Crnojevića) i Vrnoge (možda potječu iz župe Vrhodol u Imotskoj krajini, a postoje i neke pretpostavke po kojima im je starije prezime bilo Marijan). Perlete pak potječu od nahoda (po jednoj su od predaja u srodstvu s Proletama sa stolačkoga područja). Nepoznato je podrijetlo pravoslavnoga roda Simat[[13]](#footnote-13), koji je djelomično pokatoličen i koji stanuje u Krčevinama te u Malome Humu, mjestima koja su nekoć pripadala vidonjskoj župi.

**3. „Predaje“ o crnogorskome podrijetlu**

Jevto Dedijer, autor monografije *Hercegovina i Hercegovci* (1912.)[[14]](#footnote-14), Hrvate katolike u čitavoj Hercegovini uglavnom drži doseljenicima, a za one za koje se nije usudio pokušati pobiti činjenicu da su starosjedilački ustvrdio je da su crnogorskoga podrijetla. Njegove teze osim podataka u matičnim knjigama pobija i činjenica da su zažapska prezimena barem stotinjak godina starija od crnogorskih. Da čak i veoma rijetka istozvučna ili bliskozvučna hrvatska i crnogorska prezimena često nisu posljedica krvnoga srodstva, pokazuju i prezimena Vukorep u Hutovu i Vukorepović u Brskutu u Crnoj Gori. Oba su prezimena nadimačkoga postanja, no hutovski Vukorepi potječu od Stojanovića, a crnogorski od Biljurića. Takva prezimena upućuju na zajedničku imenoslovnu baštinu, ali ne znače nužno i zajedničko podrijetlo. Predaje su se o crnogorskome podrijetlu nastojale ojačati tako što je knjaz Nikola I. Petrović Njegoš dodjeljivao određena zemljišta u Crnoj Gori čime se na već plodno tlo (Crnogorci su se, kao uspješni borci protiv Osmanlija, među Zažapcima pravom doživljavali kao junaci) dodatno ucijepila spomenuta predaja. Međutim, matice i povijesna vrela pobijaju predaje o crnogorskome podrijetlu većine današnjih neretvanskih rodova, barem u posljednjih trista godina.

S vidonjskoga je područja poučan primjer Crnčevića. Po predaji su se nekoć prezivali Crnojević, pristigli su navodno iz Rijeke Crnojevića u Crnoj Gori te se naselili u Podvodama kod današnje Brestice. Moguće je prvo vrelo predaje *Korabljica* fra Andrije Kačića Miošića kojom se čak i dio povjesničara služi kao povijesnim vrelom iako je jasno da je riječ o književnome djelu, u kojemu povijesna podloga služi samo za razvijanje književnoga postupka. U *Korabljici* doslovno stoji *Crnojević od Zažabja više rike Morače*. Pritom fra Andrija očito misli na Žabljak Crnojevića, srednjovjekovni grad i utvrdu nastalu u XI. stoljeću, koja se nalazi na ušću Morače u Skadarsko jezero. Ono što je zanimljivo i što je vjerojatno potaknulo fra Andriju da poveže crnogorske i zažapske Crnojeviće (koje fra Andrija spominje u *Pismi od Stipana Kristića i njegovih svatova*) jest činjenica da se i na visovima Žabe nalazila utvrda koja se zvala Žabljak, koja se spominje još u mletačkim katastrima. S obzirom na to da se u izvješćima trebinjsko-mrkanskoga biskupa Rastića iz 1639. spominje selo Crnčevići (*Zarnceuichi*), jasno je da ni lik Crnojević nije zabilježen u Zažablju, nego da je jednostavno prilagođen potrebama epskoga djela kako bi se likovima udahnulo potrebno plemićko podrijetlo. Dakle, predaja o tome da su se Crnčevići nekoć prezivali Crnojević nije točna, ali je spomen sela Crnčevići iz 1639. veoma važan jer se isto selo u dokumentima iz 1475., 1589. i 1624. naziva Brestica, tako da je novo ime motivirano imenom roda koji ga je nastanjivao. Budući da je dio današnjih crnogorskih Crnčevića zapravo ogranak Bulatovića, mogućnost veze između neretvanskih i crnogorskih Crnčevića još se više smanjuje. Uostalom, približno istodobno kad i u Zažablju, Crnčevići se spominju i u Radovčićima (1623.), no ni između konavoskih i zažapskih Crnčevića također ne nahodimo dokazanu rodnu vezu. Uostalom, osobna su imena koja se dovode u svezu s pridjevom *crn*,kao što su *Crneta* (XIII. st.), *Črnko* (XV. st.), *Crnobrat*, *Črnoglav*, *Črnomir* (XIII. stoljeće), *Crnomuž* (XV. stoljeće), *Črnota* (XI. st.), *Crnotin* (XIV. st.) ili *Crnjel* (XIV. st.), zabilježena od sjeverne Hrvatske do Kosova. Navedena su imena mogla biti zaštitnička, odnosno mogla su se nadijevati da bi se njihovi nositelji zaštitili od uroka. Naime, Černibog/Crnibog slavensko je božanstvo tame i podzemlja, a odrazi su se njegova kulta (bolje rečeno straha) mogli odraziti i u neretvanskim toponimima jer su se s tim božanstvom povezivala imena ponora (*Crni vir*), tekućica koje stvaraju kovitlace (npr. *Crna rika*) i kultnih brda s kojima se povezuje djelovanje stuha i vila (npr. *Crno brdo*). Zbog toga su u drevna vremena bila veoma česta i osobna imena povezana s tim božanstvom, koja su se do danas najbolje uščuvala u sjeverozapadnome dijelu Hrvatske i na području od Neretve do Bojane. Upravo je zbog svega navedenog svaku vezu između Crnčevića u Neretvi (koji se spominju u XVII. st.) i Crnčevića u Crnoj Gori (koji se po meni dostupnim dokumentima spominju u XIX. stoljeću) nemoguće pravdati ničim osim predajom jer povijesnih dokaza nema.

S obzirom na migracijska kretanja uistinu nije nemoguće da su neki od starijih rodova u Zažablje pristigli u kojemu od zbjegova pred Osmanlijama, no te su seobe stare i više od petsto godina te ih je teško rekonstruirati, a budući da je dobar dio tadašnje Crne Gore bio katolički, ti su se doseljenici veoma brzo i lako asimilirali. Prežitke katolištva u Crnoj Gori nahodimo i u fondu osobnih imena u kojemu i danas bilježimo (i izvan Boke kotorske i Crnogorskoga primorja u kojima su Hrvati autohtono stanovištvo) osobna imena Anto i Frano, koja su odraz štovanja svetaca koji su živjeli više od 150 godina nakon Crkvenoga raskola. Kasnijim su seobama Crnogorci pristizali u Dalmaciju kao pravoslavci te su se uklopili u srpski nacionalni korpus zbog veoma bliskih srpsko-crnogorskih veza, ali i zbog razmjerno kasnoga osamostaljenja Crnogorske pravoslavne Crkve.

**4. Povijesne potvrde prezimena**

*Babić*

Godine 1879. Jozo Babić iz Slivna oženio se Jelom Galov iz Badžule i uselio u dom njezine obitelji[[15]](#footnote-15). U Slivnu je obitelj Babić zabilježena u maticama od 1760.[[16]](#footnote-16), a ondje su pristigli s Pećine u Popovu u kojoj se spominju od 1658. kad je u selu Lisac u Dubrovačkome primorju zabilježeno krštenje Marka Babića, sina Tome i Marije s Pećine[[17]](#footnote-17). Čini se da su Babići u Pećinu prešli iz Čvaljine u kojoj ih nahodimo od 1710.[[18]](#footnote-18) U Metkoviću se pak Babići spominju od 1748. bez oznake podrijetla[[19]](#footnote-19).

*Barišić*

Po predaji su se doselili kao vojnici mletačke vojske u ratu s Turcima iz Vrlike krajem XVII. stoljeća i naselili se u Vidonjama, no dokumenti spominju da su vidonjski Barišići potekli od potomaka Bariše Jeličića koji se spominje 1702. kao posjednik u Metkoviću. U vidonjskim maticama sve do 1852. usporedno nalazimo Barišiće i pod prezimenom Jel(i)čić i pod prezimenom Barišić. Tako se ista osoba u Stanju duša župe Vidonje iz 1805. spominje pod imenom Stjepan Barišić, a u maticama umrlih kao Stjepan Jeličić. Barišići su stanovali na Vidonjama i u Goračićima odakle su se iselili na Podine (odakle su se spustili na Mlinište), Kute i Trojanovinu. Na Vidonje se 2000-ih vratio Branko Barišić koji je posljednji stanovnik toga nekoć najnapučenijega naselja u dalmatinskome dijelu Zažablja. Jel(i)čići su pak jedan od mnogobrojnijih hercegovačkih rodova koji se još 1466. spominje u Mostaru i zapadnoj Hercegovine otkud se raselio po Dubravama i Neretvanskoj krajini[[20]](#footnote-20). Možda se s njima mogu povezati popovski Jerčići (koji su zapisani i kao Jelčići) u Orahovu Dolu.

*Bore*

Ivo Bore iz sela Štedrica u Dubrovačkome primorju oženio se pred Drugi svjetski rat Mandom Matić s Misline i doselio u taj vidonjski zaselak. S obitelji Bore neki su Vidonjci vjerojatno imali rodbinske ili prijateljske veze još u XIX. stoljeću (u popisu se župljana 1805. spominje, u kući Nikole Crnčevića, Ivana Bore iz Štedrice[[21]](#footnote-21)). U Štedricu se obitelj doselila iz Orahova Dola u Popovu u kojemu se prezimena Boroje i Borojević spominju od 1742. i u kojemu su s vremenom nositelji toga prezimena postali Brkićima[[22]](#footnote-22). Iz Orahova Dola Bore su se odselili u Ravno (danas nose prezime Boroje), Čavaš i Strmicu (u Čavšu i Strmici bilježimo lik Boro) te Prhinje i Stolac. Obitelj se Borojević iz Popova (iz kojega su se vjerojatno doselili u Dubrovačko primorje) u prvoj polovici XVIII. stoljeća doselila u Metković[[23]](#footnote-23), a po predaji od popovskih Borojevića potječu Borovci, rod po kojemu je prozvano selo Borovci u Neretvanskoj krajini.

*Crnčević*

Prezime Crnčević u povijesnim je vrelima najranije neizravno potvrđeno živuće prezime u Vidonjama. Selo se Crnčevići u Zažablju spominje 1639.[[24]](#footnote-24) Marko Crnčević s Brestice u gradačkim se maticama spominje još 1712.[[25]](#footnote-25)Po predaji su starinom iz Rijeke Crnojevića (navodno su se prije i prezivali Crnojević) odakle su tri brata stigla u Podvode kod Brestice. Predaja vjerojatno nije točna iako su Crnčevići navodno imali i dokumente koji su je potvrđivali, no crnogorski su knjazovi u XIX. stoljeću često dodjeljivali zemlje katolicima navodnoga crnogorskog podrijetla kako bi ih potaknuli na borbu protiv Osmanlija i naveli da se bore za priključenje dijelova Dalmacije i Hercegovine istočno od rijeke Neretve Crnoj Gori. Dio se Crnčevića zarana preselio u Metković. Ondje su dobili nadimak Jaramaz koji im je postao prezimenom 1734. (danas se bilježi i kao Jeramaz). Dio povjesničara drži da su i Galovi ogranak Crnčevića.[[26]](#footnote-26) Zarana su se Crnčevići selili na Pelješac. Tako se Ivan Crnčević (Matin) doselio oko 1820. u Potomje (nije imao potomaka), a 1889. u Karmen (Podgorje kod Orebića) se doselio Mato Crnčević na ženinstvo u Batistića i ondje se trajno nastanio[[27]](#footnote-27) (Vekarić 1995: 139).

*Curić*

U gradačkim se maticama bilježe od 1727. u vezi s krštenjem Andrije, sina Boška i Danijele Curić iz Dobrova[[28]](#footnote-28). Od 1729. spominju se u Gradcu, vjerojatno u Ćukovoj Gredi[[29]](#footnote-29), a od 1754. u Grabovici[[30]](#footnote-30). Početkom XIX. stoljeća gradački Curići mijenjaju prezime u Bajić. Godine 1694. spominje se Andrija Curić kao vlasnik zemlje u Vidonjama. Njemu su iste godine Mlečani dodijelili zemljišta na Zagorcu, a njegovu prezimenjaku Đuri na Trebimlji i u Hrasnu. U popisu vidonjskih župljana iz 1805. navedeno je sedam Curića. Živjeli su nedaleko od Ružnih Njiva na predjelu Curića zidine. Dio ih se poslije bio preselio na Krčevine[[31]](#footnote-31). Bilo ih je i u Gabeli iz koje su se 1787. preselili u Metković[[32]](#footnote-32). Zažapski su Curići podrijetlom iz Velje Međe (u koju su, po predaji, pristigli iz Batkovića). Ondje se u maticama spominju od 1710.[[33]](#footnote-33) U Glumini pak postoji toponim Curića groblje. Dvojno je prezime Dražić Curić zabilježeno 1774. u Slivnu[[34]](#footnote-34) (1668. samo Dražić[[35]](#footnote-35)), a da je Curiće moguće povezati sa srednjovjekovnim popovskim vlastelinima Nikolićima, svjedoči i upis Đure Nikolića zvanoga Curić iz Velje Međe[[36]](#footnote-36).

*Ćerlek*

Po predaji te posrednim dokazima (zajednička krsna slava) Ćerleci potječu od Butigana iz Dobrova.Mato Ćerlekzabilježen je kao mletački nadarenik u Vidonjama 1702.[[37]](#footnote-37) Obitelj je Butigan po predaji u Zažablje došla s Lastova[[38]](#footnote-38). Već se 1701. u Prapratnici spominje Ratko Butižić[[39]](#footnote-39). U gradačkim se maticama navodi Mato, sin Vide i Marije Butigan iz Prapratnice rođen 1703.[[40]](#footnote-40) Upravo su se iz Prapratnice Butigani selili u Moševiće u kojima ih matice bilježe 1746. (dolaze na ženinstvo kod Šagarjelića[[41]](#footnote-41)) te Hutovo u kojemu su upisani 1757. (dolaze na ženinstvo kod Mustapića[[42]](#footnote-42)). Čini se da su zarana živjeli i u Dobrovu (iako ih matice ondje bilježe tek 1774.[[43]](#footnote-43)) te da su se odande preselili u vidonjsku župu. Vjerojatno su se iz Dobrova doselili i u Slivno u kojemu se spominju u maticama od 1804.[[44]](#footnote-44)

*Galov*

Postoji predaja po kojoj je jedna vidonjska obitelj potekla od osobe koja je ubila svojega poturčenog brata koji je tlačio narod. Kako su zemlje u selu Oskorušnici 1694. pripadale Ibrahimu Galoviću, vjerojatno se predaja odnosila na Galove. Izrečeno osnažuje činjenica da se 1702. pojavljuju Petar i Mile Galović kao vlasnici zemljišta na Vidonjama. Živjeli su u Galovićima, pa u Glavicama, a danas nastanjuju Badžulu. Jedna je obitelj stanovala na Badžulskim stijenama u zaseoku Na Brijegu. Zabilježeni su i pod prezimenima Galović i Galovljević.[[45]](#footnote-45) Galovi su upisani i u slivanjske matične knjige 1782.[[46]](#footnote-46), a u Glušcima postoje njive Galovuše. Po predaji su Galovi u Zažablje došli s Trebimlje.

*Glavinić*

Mijo Glavinić iz Dobrova oženio se 1658. Nikolinom, kćerju Mate Petrića iz Vidonja[[47]](#footnote-47). Na Dobrovo se odnosi i prvi upis Glavinića 1709. u gradačkim maticama pri krštenju Matijaša, sina Stojke i Mihe, a ostali se upisi iz XVIII. st. odnose na Moševiće. Nakon što su ih Turci opljačkali u Babinu Dolu zbog sudjelovanja Marka Glavinića u oslobađanju Neretve od Osmanlija, dio roda bježi na Trubino Brdo, a dio u Slivno odakle se, nakon neuspješnoga pokušaja povratka na ognjište, preselio u Ružne Njive početkom XVIII. stoljeća[[48]](#footnote-48). Godine se 1842. Nikola Glavinić odselio u Hutovo te je njegov sin Anđelko postao svećenikom[[49]](#footnote-49), a približno je u istome razdoblju iz vidonjske župe jedna obitelj prešla u Ravno[[50]](#footnote-50).

*Janjić*

U Vidonjama je obiteljski nadimak Lazarevića s Hotnja Janjićpostao prezimom koje se spominje od 1805. Pavao Lazarević spominje se na Hotnju 1694.[[51]](#footnote-51) Nikola i Jure Lazo spominju se 1702. kao posjednici u Vidonjama[[52]](#footnote-52). Iste se godine Lazarevići spominju i u Orahovu Dolu[[53]](#footnote-53). U gradačkim se maticama Lazarevići na Hotnju spominju od 1713.[[54]](#footnote-54) U XVIII. stoljeću češći je lik Lazo, a od XIX. stoljeća Lazarević. Na Hotanj su došli iz Velje Međe. Godine 1656. krstio se Lazar, sin Nikole Laze[[55]](#footnote-55) iz Velje Međe. Godine 1702. spominju se i u Orahovu Dolu[[56]](#footnote-56). U Vidonjama je obiteljski nadimak Lazarevića s Hotnja Janjićpostao prezimenom koje se spominje od 1805., a od Lazarevića najvjerojatnije potječe i dio vidonjskih Keča. Janjići su živjeli u Goračićima i izumrli su neposredno nakon Drugoga svjetskog rata. Ivan Janjić iz Vidonja odselio se 1819. u Majkove Gornje na imanje Kikilja[[57]](#footnote-57).

*Kečo*

U gradačkim se maticama Keče prvi put spominju u Dobrovu 1724. kad se Đure, sin Nikole Keče[[58]](#footnote-58), ženi Vidom Vuičić. U Vidonjama se spominju u Stanju duša iz 1805.[[59]](#footnote-59) Rodom su vjerojatno iz Velje Međe u kojoj se 1711. spominje obitelj *Lasari seu Chechio*[[60]](#footnote-60). Nadimak Kečo nosili su i Kulaši i Milanovići.

*Kelić*

Obitelj Frane Kelića spominje se u Stanju duša župe Vidonje iz 1805.[[61]](#footnote-61) Nije posve sigurno raslojavanjem kojega je roda nastalo prezime Kelić jer su istozvučni obiteljski nadimak nosili Curići, Matići, Mijoči i Tošići.

*Kljusurić*

Godine 1702. u mletačkome zemljišniku spominje se Marko Kusurović[[62]](#footnote-62). Ivan Kljusurić iz Goračića (rođen oko 1780.) doselio se u Ston 1804.[[63]](#footnote-63) Krajem se XVIII. stoljeća Ivan Kljusurić preselio na Dubravicu i uz prezime dometnuo nadimak Ćelić[[64]](#footnote-64). Navedeni se nadimak prometnuo u prezime kad se dio obitelji preselio u Podrujnicu u kojoj su Kljusurići imali konobe. Oko 1820. u Doljane se doselio Vice Kljusurić[[65]](#footnote-65). Iz Vidonja su se Kljusurići potpuno iselili prije tridesetak godina u Opuzen i Metković. Po predaji su iz Stoca, ali je vjerojatnije da su iz Ćukove Grede u Gradcu. Ondje, naime, postoji toponim Ćelićaglavica, a kako su zabilježeni i pod prezimenom Kusurin, treba napomenuti kako na Trebinji u Popovu postoji toponim Kusureva dolina[[66]](#footnote-66).

*Komazin*

Po predaji su na Vidonje došla tri brata Komazina od kojih se jedan poturčio i otišao u Mostar promijenivši prezime u Komadina (ondje zbilja i danas ima Bošnjaka Komadina). Vido Komazin Jurin iz Vidonja[[67]](#footnote-67) zabilježen je 1749. kao kum na vjenčanju Lovre Vulijaša (Vulijaši su današnji Lovrići) iz neumskoga Kleka i Ivane Rajčević iz Hutova. Komazini su podrijetlom iz Ravnoga (u kojemu se 1711. spominje Stana Komazinović) te potječu od roda Lučić koji se na Trebimlji spominje od 1668., a do 1731. prezimena su se Komazin(ović) i Lučić usporedno navodila u popovskim maticama[[68]](#footnote-68).

*Maljurić*

Marko Maljurić spominje se 1694. kao posjednik u Vidonjama[[69]](#footnote-69). Manda, kći Petra Maljurića[[70]](#footnote-70) iz Vidonja udala se 1722. za Vuku Martića sa Zelenikovca. Godine 1734. udala se pak Marija, kći spomenutoga Petra (sad s boravištem na Zelenikovcu), za Đuru, sina Mihe Martića[[71]](#footnote-71). U neumskome Kleku postoji pak toponim Maljurićagradina. Čini se da je dio Maljurića islamiziran te se preselio na Bivolje Brdo.

*Marić*

Koncem XVIII. st. Vidovići su kupili posjede poturice Ibrahima Marića na predjelu Zovi dou vidonjskome zaseoku Dželetin. Iako Mariće ne bilježi Stanje duša župe Vidonje 1805., Marija Marić, iseljenica iz Vidonja, spominje se u Dubrovniku 1805.[[72]](#footnote-72) Marići su podrijetlom iz Vojevića u Popovu u kojima se spominju od 1709. i otkud su se preselili na Velju Među (spominju se ondje od 1711.), Pobrđe (od 1742.) i Gola Brda (oko 1750.). U Vojevićima ih je dio islamiziran (1738. kao krsna se kuma Kate Kulaš spominje Kata Marić Ahmetova[[73]](#footnote-73)) te su, kao i njihovi susjedi iz Vojevića Bojčići, dobili posjede i u Neretvi. Osim u Popovu i Zažablju rano se spominju i u Dubravama: 1726. na Poplatu[[74]](#footnote-74), 1746. na dubravskome Hotnju[[75]](#footnote-75), 1771. u Rečicama (današnji Domanovići[[76]](#footnote-76)), a 1792. u Glamočevicama[[77]](#footnote-77). Marić(ević)i su starosjedioci u Majkovima Gornjim (žive ondje od 1560.) te u Stonu od 1672.[[78]](#footnote-78)

*Martinović*

Godine 1806. sinovi su tada već pokojnoga Martina Obradovića iz Vidonja – Ivan i Andrija – promijenili prezime u Martinović u očevu čast[[79]](#footnote-79). Martinovići u Svitavi u Čeljevu, koji se spominju, koncem XVIII. stoljeća[[80]](#footnote-80), imaju predaju da potječu od vidonjskih Martinovića, pa je moguće da se obiteljski nadimak i ranije prometnuo u prezime.

*Matić*

Matijaš Matić iz Broćanca[[81]](#footnote-81) upisan je u gradačke matice kao kum na krštenju 1709. Godine 1702. u zemljišniku odlomka Vidonje zapisani su Ivan i Matija Matić. U Vidonje su se pak Matići po predaji doselili iz Bjelovića kod Stoca[[82]](#footnote-82) u koje su pristigli iz Velje Međe u kojoj je, po predaji, jedan od Matića ubio bega[[83]](#footnote-83). Druga pak predaja Matiće povezuje sa Svitavom te je ona i povijesno utemeljena jer se Matići ondje spominju 1701. Iste se godine spominju i na Hotnju[[84]](#footnote-84). O tome da su Matići zbilja živjeli u Veljoj Međi, svjedoči podatak o krštenju Đure, sina Nikole Matića iz Velje Međe, u Liscu 1671.[[85]](#footnote-85) Draško Matić, najvjerojatnije podrijetlom iz Popova, spominje se pak 1668. kad je s Nikolom Nonković palio sela u Dubrovačkome primorju u znak odmazde zbog uskočkih upada u Zažablje u Popovu[[86]](#footnote-86). Matići iz Popova spominju se u Dubrovniku 1717., a moguće je da su jedan rod s Matijićimaiz Ravnoga. Spominju se i u Slivnu 1736.[[87]](#footnote-87) Svi Matići katolici u istočnoj Hercegovini vode podrijetlo od Matića iz Dubljana, potomaka humskih vlastelina Vukosavića, koji su nastanjivali i Šćenicu u Bobanima. Moguće da je prezime Vukosalja, zabilježeno 1646. u Moševićima[[88]](#footnote-88), dokaz da se na neumskome području, kao u Popovu, uz prezime Matić uščuvalo starije rodno ime Vukosaljić. Od vidonjskoga roda Matić potječe prvi neretvanski svjetovni intelektualac, pravnik Lovro Matić (1839. – 1904.).

*Mijoč*

Doselili su se na početku XVIII. stoljeća na Vidonje iz Popova, najvjerojatnije iz Dubljana. Iz Vidonja su se preselili u Glavice i poslije u Badžulu. U matičnim su knjigama zabilježeni i kao *Mi(h)oči* i *Mi(h)očevići*. Mihoče na Trebimlji nahodimo od 1653.,[[89]](#footnote-89) Mihočeviće 1729. u Cicrini te 1735. u Ravnome, a Mijoče 1743. na Brijegu[[90]](#footnote-90) te u Dubljanima od 1804. Predaje ih povezuju s rodovima Vrabac s Golubinca i Vlahinić iz Ravnoga te drže da su u Dubljane došli iz Podimoća u Dubrovačkome primorju.[[91]](#footnote-91)

*Miletić*

Godine 1646. Petar, sin Mihajla Miletića iz Moševića kršten je u Liscu[[92]](#footnote-92). Filip, sin Mihe Miletića i Marije, kćeri Đure Gnjatića[[93]](#footnote-93) kršten je 1748. u Dubrovniku. Prezime Paprica *dicto* Miletić zabilježeno je 1755. u Dobrovu[[94]](#footnote-94). Da su Miletići živjeli i u Vidonjama, svjedoči upis vjenčanja Marije, kćeri Mitra Miletića iz Vidonja 1808.[[95]](#footnote-95) Miletići su rodom iz Dubljana u kojima se 1694. spominje poturica Ahmed Miletić[[96]](#footnote-96), još se ranije (1672.) bilježe kao pridošlice iz Ravnoga u Lisac[[97]](#footnote-97). Godine 1710. spominju se u Orahovu Dolu[[98]](#footnote-98), 1752. na Slivnu, 1774. u slivanjskoj Zavali[[99]](#footnote-99), a 1807. na Pećini[[100]](#footnote-100). Imali su obiteljske nadimke Popovac i Trnčanin koji su se prometnuli u prezimena.

*Milinković*

Vuica i Lazar Milinković vlasnici su zemljišta u Vidonjama 1694. te kupci posjeda muslimanskih velikaša Hadžiomerovića u Metkoviću.[[101]](#footnote-101) Starinom su iz Dubljana u Popovu odakle su prešli na Trubino Brdo, a u prvoj polovici XX. stoljeća s Trubina Brda na Mislinu, u Metković, Cim kod Mostara, na Prenj te u Višiće. Iz Vidonja su se potpuno iselili nakon Drugoga svjetskog rata. Milinkovići u Gnjilištima po predaji potječu upravo iz Vidonja.[[102]](#footnote-102)

*Milolaža*

Ivana, kći Ivana i Mande Milolaže[[103]](#footnote-103) iz Goračića krštena je 1739. Zabilježen je u maticama i lik Milolažić. U selu Srđevićima kod Livna živjela je 1768. obitelj Jure Milolažića[[104]](#footnote-104), koja se mogla doseliti iz Vidonja. U livanjskome kraju danas preteže lik Miloloža, a lik je Milolaža potvrđen i u Ljubniću kod Bugojna 1852.[[105]](#footnote-105) Po predaji vidonjski Milolaže potječu s Trebimlje (po jednoj od predaja potječu od Milislavića).

*Mustapić*

U gradačkim je maticama 1722. ubilježeno krštenje Andrije, sina Stojana i Janje Mustapić[[106]](#footnote-106) iz Hutova, a kasnije se Mustapići spominju i u Dubravici 1763.[[107]](#footnote-107) Godine 1694. u Osičenoj Međi (današnjoj Osječenici) i Toplici Mlečani posjedima nagrađuju Petra Mustapića[[108]](#footnote-108). Po predaji je starije prezime Mustapića bilo Đurđević što potvrđuju upisi hutovskih doseljenika u Dubrovniku[[109]](#footnote-109). U XVIII. su st. likovi Mustapić i Mustafić jednako često potvrđeni. Danas su pak Mustafići na Trijebnju muslimani, a Mustapići u Donjoj Hercegovini i Dalmaciji katolici. Godine 1745. dio se hutovskih Mustapića preselio u Metković[[110]](#footnote-110), 1756. na Stolove u Slivnu, 1767. u Dobranje[[111]](#footnote-111), 1792. nahodimo ih u Doljanima i Čeljevu[[112]](#footnote-112), a 1805. u Vidonjama (ondje su doseljenici iz Doljana). Po predaji iz Hutova i Mustapići u Imotskoj krajini i u okolici Benkovca. Pridjevak pak Đurđević zabilježen je 1435. u Drijevima, a 1525. u Tuljima u Popovu[[113]](#footnote-113).

*Obradović*

U gradačkim se maticama kao kuma 1709. spominje Ana Obradović[[114]](#footnote-114) iz Dračevica. Moguće je da su se Obradovići upravo iz Dračevica preselili na Vidonje (spominju se u Stanju duša župe Vidonje 1805., ali su ondje sigurno stanovali od početka XVIII. st.) pa otud na Postoliče i Mlinište. Godine 1731. Obradoviće pak nahodimo u Hrasnu, 1759. u Crnoglavu[[115]](#footnote-115), 1770. u Dobranjama[[116]](#footnote-116) te 1792. na Prenju[[117]](#footnote-117). Rod je bio i jest vrlo razgranat istočno od Neretve. Dobroslav Obradović iz Dabra postao je 1346. dubrovačkim građaninom[[118]](#footnote-118), 1417. spominje se Milobrad Obradović, čelnik katuna Burmazi, a pridjevak Obradović 1498. susrećemo u Dolima, Kliševu i Gromači[[119]](#footnote-119) u Dubrovačkome primorju. Bilo ih je i u Popovu u kojemu se kao posjednici 1695. spominju u Dvrsnici i Sedlarima.[[120]](#footnote-120) Navodno su živjeli i na Brštanici odakle su prebjegli pred Osmanlijama oko 1470. u okolicu Napulja. Ondje ih je tristotinjak godina poslije pohodio trebinjsko-mrkanski biskup Anselmo Katić.[[121]](#footnote-121) U Dobranjama 1802. nose prezime Mometa, a 1799. u Dubrovniku (kao iseljenici iz Dobranja) *Moneta seu Obradovich*[[122]](#footnote-122). Dio se Obradovića iz Hrasna islamizirao i preselio u Dubrave.Godine 1806. dio je Obradovića iz Vidonja promijenio prezime u Martinović, a iz Dobranja u Domazet.

*Obrvan*

Ivan Obrvan[[123]](#footnote-123) spominje se na Kiševu 1722., a na Moševićima Obrvane nahodimo 1731.[[124]](#footnote-124) Upravo su s Kiševa (po predaji su njih i Obšivače ondje dovela dva brata Komljena) koncem XVIII. stoljeća Obrvani prešli na Trubino Brdo, a otud sredinom XIX. stoljeća u Medarevine te u XX. stoljeću na Mislinu. Podrijetlo im vjerojatno treba tražiti u Veljoj Međi u kojoj se 1711. spominje rod Oberan[[125]](#footnote-125), a povezuje ih se s Bogdanima. Po predaji su u Stupu u Dubrovačkome primorju, u kojoj se spominju i u gradačkim maticama 1739.[[126]](#footnote-126), pristigli s Trubina Brda.

*Obšivač*

Godine 1709. krstila se Matija, kći Stjepana Obšivača[[127]](#footnote-127) bez naznake podrijetla, 1734. spominju se na Kiševu[[128]](#footnote-128), a 1738. s Kiševa se jedna obitelj preselila na Prapratnicu[[129]](#footnote-129). Početkom su XVIII. stoljeća pristigli i na Vidonje iz kojih su se preselili na Kose te odande na Obšivačevu Glavicu i Obšivačevo Guvno te u Metković i Dubravicu. Obšivači koji su ostali na Vidonjama spustili su se pak u XX. stoljeću na Mlinište.

*Ostojić*

Po predaji su Ostojići iz Gradca prešli na Vidonje nakon što je jedan od njihovih predaka ubio Turčina, a živjeli su na Vidonjama i tijekom osmanlijske okupacije. Boško Ostojić mletački je nadarenik u Kotezima 1694.[[130]](#footnote-130), pa ne treba odbaciti ni mogućnost da su podrijetlom iz Popova, osobito stoga što se 1652. u Grgurićima od Slanoga (u koje su se Popovci također doseljavali) spominje Luka Ostojić[[131]](#footnote-131). Boško Luketinić (Luketina i Luketinić su nadimci vidonjskih Ostojića) spominje se 1694. kao posjednik u Vidonjama[[132]](#footnote-132). Isprva su u Vidonjama Ostojići živjeli na Oborini u Žabi. Potom su se preselili u Stajine te naposljetku na Mlinište. Kako pridjevak Ostojić u Neretvi nahodimo od 1394.[[133]](#footnote-133) te kako Ostojiće nahodimo i kao iseljenike u Osobjavi u XVI. stoljeću[[134]](#footnote-134) (otkud su naknadno prešli u Ston), u koju su se iselili neretvanski izbjeglice pred Osmanlijima, čini se vjerojatnim da su Ostojići starosjedioci.

*Paškotić*

Paško (rođen 1867.) je bio izvanbračno dijete nepoznatih roditelja iz Smokovljana u Dubrovačkome primorju. Po njegovu je osobnome imenu nastalo vidonjsko prezime Paškotić[[135]](#footnote-135). Danas u Vidonjama živi tek jedan član te obitelji. Ostali su se Paškotići preselili u Metković i Dubrovnik.

*Perleta*

Po predaji je siroče od Turaka otkupio alfir Ostojić koncem XVII. stoljeća te ga predao Vrnogama da ga odgoje. Navodno je dijete ostavljeno u sepetu te otud Perletama u Vidonjama nadimak Sepetlija. Kako u povijesnim vrelima nema podatka o tome kad su se Perlete doselili u Kobranj-Do, njihovo je podrijetlo moguće otkriti samo na temelju postojećih predaja. U Vidonjama postoji predaja po kojoj su Vidovići i Vrnoge u Dželetin pripustili Ćerleke koji su odbjegli iz Dobrova u kojemu su se nekoć prezivali Butigan. Na temelju izvoda iz mletačkoga katastra razvidno je da su se Ćerleci u Vidonje doselili istodobno kad i Vidovići i Vrnoge, pa budući da su svim navedenim obiteljima Mlečani dodijelili zemlju kao naknadu za sudjelovanje u protuosmanlijskim ratovima u približno istome razdoblju, nije logično da se samo Ćerlecima pripuštaju zemljišta. Za razliku od svih navedenih rodova Perlete se ne spominju u mletačkome katastru iz 1694. i 1702., pa se čini da su Vrnoge prepustili dio svojega zemljišta Perletama, a ne Ćerlecima. Uostalom, samo Butigani, Ćerleci i Perlete u hercegovačkome i dalmatinskome Zažablju krsnu slavu imaju na Miholjdan, tako da su navjerojatnije Perlete, kao i Ćerleci, potomci Butigana, roda koji se iz gradačke Prapatnice i Dobrova doselio u Vidonje i Slivno[[136]](#footnote-136) Osim u Kobranj-Dolu Perlete su nekoć živjeli i na Brestici gdje se 1859. na ženinstvo doselio Andrija Perleta[[137]](#footnote-137). Prezime je zabilježeno i kao Perlić i Perletinić. Napominjem i kako je Perleta bio nadimak dijela Piskulića u Pijavičnu na Pelješcu[[138]](#footnote-138).

*Popović*

Godine 1695. kao posjednik se u Sankovićima spominje harambaša Jure Popović iz Broćanca. Dobranjski su se Popovići[[139]](#footnote-139) početkom XVIII. stoljeća selili u Gabelu i Doljane. Godine 1712. gradački je župnik krstio Mandu, kći Vide Popovića[[140]](#footnote-140) iz Galovića. Obitelj je ondje izumrla u XIX. stoljeću, ali se 1852. iz Sankovića u Galoviće na ženinstvo doselio Petar Popović[[141]](#footnote-141). U Slivnu su se Popovići 1730. nastanili na Gradu, Rosnome Dolu i Lipovcu[[142]](#footnote-142). Kao doseljenike iz Bagalovića nahodimo ih u Opuzenu 1733.[[143]](#footnote-143) Moguće je da su i neretvanski Popovići (kao i dubravski u Domanovićima i Tasovčićima) potomci Bratoša koji se u Zagorcu u Popovu spominju od 1720.[[144]](#footnote-144) U XVIII. stoljeću dio je obitelji u Dobranjama promijenio prezime u Nikoletić. Pridjevak Popović u Popovu nahodimo od 1456. kada se spominje Krasoje Popović[[145]](#footnote-145), a u Dubrovnik se 1574. doselila jedna obitelj Popovića iz Žakova u Lugu kod Trebinja[[146]](#footnote-146). Popovići se zarana spominju i na stolačkome području. Godine 1701. u Bitunji je živjela obitelj Stipana Popovića[[147]](#footnote-147).

*Pratežina*

Godine je 1694. Ilija Pratežina dobio posjede na Vidonjama[[148]](#footnote-148). Prezime se u maticama prvi put spominje 1712. kad se krstio Marko, sin Jure i Ivane Pratežinović[[149]](#footnote-149) iz Dračevica. Juru Pratežinu (možda je riječ o istome Juri koji se spominje u Dračevicama) iz Vidonja kao krsnoga kuma spominju gradačke matice 1744.[[150]](#footnote-150) Pratežine su isprva živjeli na Vidonjama, a poslije u Klačini (po predaji su preživjeli zahvaljujući baki koja je spasila jednoga unuka od turskoga pokolja). Prezime se spominje još samo u Dubrovniku 1716. Ondje se u kuću Pratežina doselio Ivan Vukov iz Dube Konavoske i preuzeo njihovo prezime[[151]](#footnote-151).

*Sentić*

Don Jure Sentić (1662. – 1696.) iz Gradca 1686. vodio je pregovore u Zadru o preseljenju katoličkoga puka iz Popova i Gradca na mletački teritorij[[152]](#footnote-152). Don Jurini otac i braća preselili su se s njim u Slivno, a dio se gradačkih Sentića naselio i u Reljinovcu u Vidonjama, a iz Reljinovca se u XX. stoljeću spustio na Mislinu. Ilija, Boško i Matijaš Sentić (koji je prešao na mletačku stranu) spominju se 1701. kao posjednici u Gradcu[[153]](#footnote-153). Godine 1713. krstio se Petar, sin Mihe i Jele Sentić iz Gradca[[154]](#footnote-154), a 1726. spominju se Sentići u Brdu kod Hodova[[155]](#footnote-155). U gradačkim maticama katkad su upisivani pod obiteljskim nadimkom Cicina*.* Moguće je da potječu iz zaseoka Cicina jugozapadno od Trebinja, a valja napomenuti da se 1694. spominju i u Dvrsnici u Popovu[[156]](#footnote-156).

*Soče*

Soče su podrijetlom iz Brotnja odakle im je predak Mato Soče, hajdučki harambaša, dospio u Vidonje i oženio se 1796. Margaritom Crnčević iz Glavica. Na ženinstvu se i nastanio, a dio je obitelji u XIX. st. prešao u Obrvanovine.[[157]](#footnote-157) Po predaji su Soče nekoć živjeli na Radežu otkud su morali prebjeći jer su ubili jednoga pripadnika roda Krešić.

*Sršen*

Godine 1702. spominju se Stipe, Jure i Petar Sršen kao posjednici u Goračićima.[[158]](#footnote-158) Po predaji su živjeli na Trubinu Brdu na koje su se doselili kao klesari s Korčule. Na Trubinu Brdu nisu se dugo zadržavali što je vidljivo iz popisa župljana. Prešli su u Dobranje (ondje se 1702. spominju ista tri Sršena). Ondje su živjeli u zaseoku Oštrovci (danas žive u Bijelome Viru) odakle su prešli u Postinje u Slivnu (tamo dio obitelji mijenja prezime u Mađor). Osim u Neretvanskoj krajini, veći ih je broj na Mljetu, Korčuli te na dubrovačkome području (u Konavlima se spominju od 1536.[[159]](#footnote-159)). Mljetski Sršeni drže da su iz Hutova, no čini se da je matično mjesto svih Sršena Zatmorje u Popovu u kojemu je zabilježen toponim Sršen-do[[160]](#footnote-160).

*Šagarjelo*

Petar Šagarelić spominje se u popisu vlasnika zemaljišta na vidonjskome području iz 1694. te potječu od Šagarjelićima koji su živjeli u Stonu u kojemu se spominju 1478. i 1483.[[161]](#footnote-161) Godine 1701. u osmanlijskome se katastru na Moševićima spominju Petar i Vidoje Šagarjelić[[162]](#footnote-162). U gradačkim maticama Šagarjele su zapisane također u Moševićima od 1719.,[[163]](#footnote-163) a nabrojeni su i u popisu vidonjskoga pučanstva iz 1805., tada s potalijančenim likom prezimena (*Sagareli*). U Opuzen se u XIX. st. odselio Mato Šagarelo čime je nestalo toga prezimena u Vidonjama[[164]](#footnote-164).

*Tošić*

U gradačkim se maticama Tošići spominju od 1713. kad se kao kum na krštenju navodi Filip Lopin iz Duži[[165]](#footnote-165). Početkom su se XVIII. stoljeća iz matičnih Duži kod Neuma preselili u Ružne Njive u Vidonjama[[166]](#footnote-166). Ondje su nosili obiteljski nadimak Kelić koji se možda prometnuo u prezime[[167]](#footnote-167), a 1806. u Vidonjama mijenjaju prezime u Tošić. Vjerojatno su u Duži došli iz Velje Međe u kojoj se spominju 1713. i otkud su se odselili u Aladiniće[[168]](#footnote-168) te vjerojatno Majkove (rod Lopina spominje se ondje od 1695.[[169]](#footnote-169)). Lopina ima u Žuljani na Pelješcu (ondje se spominju još daleke 1664., a po jednoj od predaja ondje su pristigli iz Duži), a živjeli su i u Malome Stonu i Dubi Stonskoj (spominju se 1664.[[170]](#footnote-170)). Od njih potječu Miškovići. To dokazuje podatak da se 1767. udala Manda, kći Nikole Miškovića *alias* Lopina[[171]](#footnote-171). Kako su upisi Lopina do 1745. razmjerno rijetki, može se pretpostaviti da su se češće upisivali pod prezimenom Mišković. U Brotnju pak žive Tošići koji su nekoć nosili prezime Juričić te vjerojatno nisu u srodstvu sa zažapskim Tošićima. Da su Tošići povremeno (najvjerojatnije zbog ženidaba) boravili u Dobranjama, pokazuje podatak da je Martin Tošić pokopan u Dobranjama 1850.[[172]](#footnote-172) Ilija Tošić na prijelazu se iz XIX. u XX. stoljeće oženio Domom Salacan iz Lađišta i nastanio na ženinstvu[[173]](#footnote-173) te se odande u drugoj polovici XX. st. preselio u Podgradinu i Opuzen.

*Vatović*

Godine 1837. kod tetke se Jele Tošić u Galoviće doselio Petar Vatović iz Štedrice[[174]](#footnote-174). Njegovi potomci danas žive u Badžuli i na Mliništu. Prezime Vatović u Štedrici nose izvorni Vatovići, ali i potomci obitelji Baće koja je došla na ženinstvo u kuću Vatovića i preuzela prezime svojih domaćina[[175]](#footnote-175).

*Vidović*

U literaturi se često navode kao Vidovići, Vidončići i kao Vidojevići[[176]](#footnote-176). Godine 1694. navodi se prezime Vidojević u popisu posjednika na vidonjskome području. Godine se 1702. spominje Matij Vidović u Vidonjama. Vjerojatno je on otkupio posjede Ibrahima Marića u Dželetinu (o čemu je postojao i dokument iz 1707.) i Smokovicama te se ondje naselio iako se još 1695. Matij Vidović spominje kao posjednik u Rupnome Dolu u Popovu, 1694. na predjelu Ljuti u Gradcu kao posjednik je spomenut Đuro Vidović[[177]](#footnote-177), a 1701. Petar Vidojević posjednik je u Hutovu[[178]](#footnote-178). Ti podatci zorno govore o pomicanju stanovništva iz Popova prema dalmatinskome dijelu Zažablja. Na Vidonje su se Vidovići po predaji preselili iz Velje Međe u Popovu u kojemu postoji toponim Vidovića guvno, a između Brestice i Planjaka zabilježen je lokalitet Vidovića gomile. Po podatcima iz matica čini se da su isti rod s Vidončićima iz Rupnoga Dola. Godine 1770. kao krsni kum spominje se Ivan Vidončić Josipov[[179]](#footnote-179) bez oznake podrijetla, a 1772. stoji da živi na Dubravici[[180]](#footnote-180). U vidonjskome se pak zemljišniku iz 1702. spominje Matijaš Vidončić iz Rupnoga Dola[[181]](#footnote-181), a isti se Matijaš 1695. spominje kao mletački nadarenik u Rupnome Dolu, sad s prezimenom Vidović[[182]](#footnote-182). Vidončiće pak u Rupnome Dolu nahodimo do polovice 1831. (u matice su se upisivali od 1710.[[183]](#footnote-183)), a dio ih je 1793. prešao u Majkove Gornje i dalje u Trsteno[[184]](#footnote-184), u kojemu ih matice bilježe kao Vido(v)čiće. Iz Rupnoga Dola obitelj se Nikole Vidončića preselila u Orahovi Do početkom XIX. stoljeća[[185]](#footnote-185). Iz Popova su se pak Vidovići i Vidončići potpuno iselili nakon Hercegovačkoga ustanka (1875. – 1878.). Predaja ih povezuje s rupodoljskim Andrijaševićima. Pridjevak je pak Vidojević zabilježen 1300. na dubrovačkome području[[186]](#footnote-186), a prezime 1611.[[187]](#footnote-187) Vidojevići pak na Pelješcu i Konavlima potječu od Vidoja Krmeka (oko 1650. – 1720.) koji se iz Drijena doselio u Ošlje[[188]](#footnote-188).

*Vrnoga*

Po jednoj su od predaja Vrnoge potomci mletačkih vojnika podrijetlom iz Vrpolja kod Vrlike koji su se koncem XVII. stoljeća naselili u Dželetinu, no čini se da su ipak starosjedioci jer se ne spominju u mletačkome zemljišniku iz 1702. u koji su ubilježeni novi posjednici. Pisali su se *Vrnužić*, *Vrnogić* i *Vrnožić*. Danas žive na Kosi, a dosta ih je i u Metkoviću (prvi su se Vrnoge onamo odselili 1834.[[189]](#footnote-189)).

*Vuletić*

Vuletiće nahodimo već u prvome upisu u gradačkim maticama 1709. u kojemu se spominju Vujana i Stjepan Vuletić[[190]](#footnote-190). Po predaji je jedna grana živjela na Brestici i od njih vjerojatno potječu vidonjski Vuletići koju su 1805. popisani u Stanju duša župe Vidonje, a od Vuletića koji su živjeli na Gustinovcupod Žabom vjerojatno potječu dobranjski Vulete/Vuletići koji se spominju u dobranjskim maticama 1771.[[191]](#footnote-191) U gradačkim maticama Vuletiće isprva nalazimo u Gornjemu Gradcu otkud su se odselili u Podžablje i Oskrušnicu. Krajem XVIII. stoljeća nekoliko se obitelji iz Gradca preselilo u Ston u kojemu su nosili i dvočlano prezime Vuletić Babić[[192]](#footnote-192), a i dio je gradačkih Vuletića promijenio prezime u Babić*.* U lisačkim maticama nahodimo ih kao doseljenike s Pećine u Popovu 1656.[[193]](#footnote-193) (iz Pećine se jedna grana početkom XX. stoljeća preselila u susjedni Zagorac), a 1667. kao doseljenike iz Turkovića[[194]](#footnote-194). U Popovu su živjeli i u Grabovu Dolu gdje se spominju 1805. Godine 1666. nahodimo ih i u Topolome (gdje su najvjerojatnije pristigli iz Popova[[195]](#footnote-195)), a 1733. u Opuzenu kao doseljenike iz Gabele[[196]](#footnote-196). Vjerojatno su iz Gradca i Vuletići u Imotskoj krajini.

*Zonjić*

Obitelj Zonjić stanovala je u Vidonjama do konca XVIII. st. Riječ je vjerojatno o potomcima Nike Zonjića koji se spominje kao posjednik u Glušcima 1702.[[197]](#footnote-197) Zonjiće kao doseljenike iz Brotnja nahodimo pak u Opuzenu od 1733.[[198]](#footnote-198)

*Žuvelek*

Žuveleci su se doselili u Vidonje u drugome valu doseljenja (početkom XVIII. st.) po predaji doselili iz Dubrovačkoga primorja, no s obzirom na to da se u Zvirićima 1701. spominje Ivan Dživelek[[199]](#footnote-199), moguće je da im podrijetlo valja ipak tražiti u Hercegovini. U drugoj se polovici XIX. st. Nikola Žuvelek preselio u župu Dobranje[[200]](#footnote-200), 1886. Josip se Žuvelek oženio Martom Karamatić i preselio na ženinstvo u Podgradinu, a 1926. Boško Žuvelek oženio se Martom Dujmović i preselio u Opuzen[[201]](#footnote-201).

**5. Zaključak**

Kad je godine 1589. dominikanac Daniel po nalogu pape Siksta V. pohodio Zažablje, koje je tada posluživao neki dubrovački svećenik, zapisao je u svojemu izvješću kako ondje, teškomu položaju unatoč, žive dobri katolici koji „netom kad vide svećenika, kao da mu se u svojoj prostodušnosti klanjaju“. Taj je zapis nastao 27 godina prije godine u kojoj se prvi put spominje crkva svetoga Ivana Krstitelja na Vidonjama te svjedoči o nevjerojatnoj odanosti mjesnoga puka Katoličkoj Crkvi u iznimno teškim prilikama kad na području čitave Trebinjsko-mrkanske biskupije zbog vjerskih progona (što zbog pravoslavnih nasrtaja, što zbog islamizacije) katolištvo uzmiče. Zapise su slična sadržaja tijekom stoljeća ostavljali i mnogi biskupi i drugih Crkveni velikodostojnici tijekom svojih pohoda, vidonjski su župnici skrbili o planištarima u Gornjoj Hercegovini (npr. Nevesinju) nekoliko desetljeća nakon što je vidonjska župa izdvojena iz Trebinjsko-mrkanske biskupiji i pripojena Makarskoj biskupiji[[202]](#footnote-202), a tijekom proslave 400. obljetnice stare župne crkve svetoga Ivana Krstitelja na Vidonjama mogli su se čuti opise sličnih svjedočanstava vjere ponajprije od don Mile Vidovića i don Stanka Vrnoge. Plod je vjere našega puka i imenovanje mons. Marina Barišića splitsko-makarskim nadbiskupom. Naši su predci, dakle, svojom krotkošću i poniznim srcem, među ostalima, zadivili i glasovitoga hrvatskoga leksikografa, diplomata i izumitelja Fausta Vrančića, naši su župnici za vjeru uzničili i pogibali, djevojke i po cijenu gubitka života nastojale očuvati svoju čast (spomenimo se samo predaje o nastanku imena Marin vijenac), a naši su iseljenici vjernički život i ljubav prema hrvatskoj domovini prenijeli i u najdalje kutke zemaljske kugle. Naš se vjernički puk, da iskoristimo riječi svetoga Pavla, time nije ni hvastao ni nadimao, boljemu se nadao i sve je tegobe podnosio. Kamo sreće da u tome ne ostanemo osamljeni radi boljitka naše domovine, napretka Crkve u Hrvata, a onda i svakoga od nas ponaosob.

**Literatura**

Anđelić, Pavao. 1999. Srednjovjekovna humska župa Žaba. *Srednjovjekovne humske župe*. Ziral. Mostar. 47–69.

ARj = *Rječnik hrvatskoga ili srpskog jezika.* 1881. – 1976. JAZU. Zagreb.

Bebić, Josip. 1983. *Župa Opuzen*. Župski ured Opuzen. Opuzen.

Dedijer, Jevto. 1912. *Hercegovina i Hercegovci*. Letopis Matice srpske. Novi Sad.

Dugandžić, Žarko 2011. *Stanovništvo Općine Metković 1825. – 1918.* (doktorski rad)

Glibota, Milan. 2006. *Povijest Donje Neretve i prvi mletački katastri*. Državni arhiv Zadar. Zadar.

Golušić, Antun. 1991. *Rodovi Slanskog primorja.* Prilozi povijesti stanovništva Dubrovnika i okolice 2. Zavod za povijesne znanosti HAZU u Dubrovniku. Dubrovnik.

Hafizović, Fazileta. 2016. *Popis sela i zemlje sandžaka Krka, Klis i Hercegovina, oslobođenih od Mletačke Republike 1701. godine.* SKD Prosvjeta – Filozofski fakultet Sveučilišta u Zagrebu – Orijentalni institut u Sarajevu. Zagreb – Sarajevo.

Jurica, Antun; Vekarić, Nenad. 2006. *Lastovski rodovi.* Prilozi povijesti stanovništva Dubrovnika i okolice, 14. HAZU – Zavod za povijesne znanosti u Dubrovniku. Zagreb – Dubrovnik.

Kapetanić, Niko; Vekarić, Nenad. 2003. *Konavoski rodovi*.Prilozi povijesti stanovništva Dubrovnika i okolice, knjiga 10, sv. 3. HAZU, Zavod za povijesne znanosti u Dubrovniku. Dubrovnik – Zagreb.

Hrabak, Bogumil. 1985. Zemljišne parcele feudalaca i muslimanskih seljaka u Popovu, Zažablju i Trebinju početkom Morejskog rata. *Tribunia* 9. 31–46.

Krasić, Stjepan. 1998. Zanimljivo iz povijesti. *Mostariensia* 9. 105–114.

Krešić, Milenko. 2006. Katolici Trebinjsko-mrkanske biskupije prema popisu nadbiskupa Marka Andrijaševića 1733. godine. *Radovi Zavoda za povijesne znanosti HAZU u Zadru* 48. 439–452.

Kriste, Đuro. 1999. *Župa Trebinja*. Župa svetoga Petra (Dubrave Hrid). Dubrovnik.

Lučić, Josip. 1984. *Spisi dubrovačke kancelarije, Zapisi notara Tomazina de Savere 1282. – 1284.* Monumenta historica Ragusina 2. JAZU. Zagreb.

Macan,Trpimir. 1990. *Iz povijesti Donjega Poneretavlja*. Galerija Stećak. Zagreb – Klek.

Mandić, Nikola. 2003. *Podrijetlo hrvatskih starosjedilačkih rodova u Čapljini i okolici*. Nikola Mandić. Čapljina.

Marić, Marinko. 2011. Katoličko stanovništvo i rodovi Orahova Dola i Zavale. *Od Dubrave do Dubrovnika: Humski zbornik*, 13. Ur. Puljić, Ivica. Muzej i galerija Neum – HKD „Napredak“. Neum – Dubrovnik.

Marić, Marinko. 2015. *Stanovništvo Popova u Hercegovini: Ravno*. Prilozi povijesti stanovništva Dubrovnika i okolice 24. HAZU – Zavod za povijesne znanosti HAZUu Dubrovniku. Zagreb – Dubrovnik.

Milićević, Risto. 2005. *Hercegovačka prezimena.* Svet knjige. Beograd.

MKŽG = *Matice krštenih župe Gradac 1708. – 1845.* Muzej i galerija Neum. Neum.

MKŽL = *Matice krštenih župe Lisac 1653. – 1704.* (izvadci Ivice Puljića).

MUŽG = *Matice umrlih župe Gradac 1763. – 1845.* Muzej i galerija Neum. Neum.

MVŽG = *Matice vjenčanih župe Gradac 1720. – 1830.* Muzej i galerija Neum. Neum.

Pandžić, Bazilije 1959. *De diocesi tribuniensis et mercaniensis*. Rim.

Pandžić, Bazilije. 1988. Trebinjska biskupija u tursko doba. *Tisuću godina trebinjske biskupije*. Visoka teološka škola Vrhbosanske nadbiskupije. Sarajevo. 91–124.

Perić, Ratko. 2006. Stanje duša u župama Hrasno i Dubrave. *300 godina župe Dubrave: Humski zbornik* 9. Pr. Krešić, Milenko. Aladinići. 159–202.

Perković, Tomislav. 2003. *Stanovništvo Livanjskog polja*. Matica hrvatska. Livno.

Puljić, Ivica. 1995. Neum – povijesna domovina Hrvata. *Neum – zavičaj i zemlja Hrvata*: *Humski zbornik* 1. Općinsko vijeće Neum. Split. 11–109.

Puljić, Ivica. 2009. Kroz prošlost župe Gradac. *Župa Gradac: Humski zbornik* 12. Pr. Đerek, Ante; Matuško, Zoran; Puljić, Ivica. Župa Gradac. Gradac. 13–74.

Puljić, Ivica; Vukorep, Stanislav. 1994. Naša prezimena: korijeni i razvoj. *Hutovo: Humski zbornik* 4. Pr. Puljić, Ivica. *Biblioteka Crkva na kamenu* 33. Crkva na kamenu. Mostar, 285–357.

SDŽG = *Stanje duša župe Gradac 1763.* Muzej i galerija Neum. Neum.

Sivrić, Marijan. 1999a. Srednjovjekovna humska župa Dabar. *Srednjovjekovne humske župe*. Ziral. Mostar. 209–222.

Sivrić, Marijan. 1999b. Srednjovjekovna humska župa Luka. *Srednjovjekovne humske župe*. Ziral. Mostar. 71–117.

Sivrić, Marijan. 2003*. Migracije iz Hercegovine na dubrovačko područje (1667. – 1808.):* *Humski zbornik* 6. Biskupski ordinarijat Mostar – Državni arhiv u Dubrovniku. Dubrovnik – Mostar.

Sivrić, Marijan. 2004. Dodjela dubrovačkog građanstva osobama iz Huma i Bosne do 1410. godine. *Hercegovina* 18 (10). 7–33.

Škegro, Ante. 2012. *Matične knjige umrlih uskopaljskih župa (od 1755. do 1838. godine).* Hrvatski institut za povijest. Zagreb.

Vekarić, Nenad. 1995. *Pelješki rodovi (A – K)*, sv. 1.Prilozi povijesti stanovništva Dubrovnika i okolice 5/1. Zavod za povijesne znanosti HAZUu Dubrovniku. Dubrovnik.

Vekarić, Nenad. 1996. *Pelješki rodovi (L – Ž)*, sv. 2.Prilozi povijesti stanovništva Dubrovnika i okolice 6/1. Zavod za povijesne znanosti HAZUu Dubrovniku. Dubrovnik.

Vidović, Domagoj. 2005. Nacrt za vidonjsku antroponimiju. *Folia onomastica Croatica* 14. 147–177.

Vidović, Domagoj. 2006. Dobranjska prezimena i nadimci. *Folia onomastica Croatica* 15. 191–216.

Vidović Domagoj 2014. *Zažapska onomastika*. Institut za hrvatski jezik i jezikoslovlje. Zagreb.

Vidović, Mile. 1994. *Župa Vidonje*. Crkva u svijetu. Split.

Vidović, Mile. 1998. *Župa Dobranje – Bijeli Vir*. Crkva u svijetu. Split.

Vidović, Mile. 2000. *Radovan Jerković – život i djelo*. Ogranak Matice hrvatske u Metkoviću. Metković.

Vidović, Mile. 2005. *Svećeništvo i redovništvo iz Doline Neretve*. Ogranak Matice hrvatske u Metkoviću. Metković.

Vrčić, Vjeko. 1974. *Neretvanske župe*. Metković.

Vukorep, Stanislav. 1994. Staro neumsko pučanstvo. *Neum – zavičaj i zemlja Hrvata*: *Humski zbornik* 1. Općinsko vijeće Neum. Split. 11–109.

Vukorep, Stanislav. 1996. Prilog proučavanju podrijetla hrvatskog pučanstva Počiteljskoga kraja. *Povijest hrvatskog Počitelja*, *Zbornik znanstvenog simpozija* *Povijest hrvatskog Počitelja: Humski zbornik* 2. Pr. Jurković, Perica. Općinsko poglavarstvo Čapljina. Čapljina – Zagreb.

Vukorep, Stanislav. 2011. Kraljica Katarina na putu za Ston kroz Donju Hercegovinu i Neretvanski krajinu. *Hrvatski neretvanski zbornik* 3. Ur. Šešelj, Stjepan. Društvo Neretvana i prijatelja Neretve u Zagrebu. Zagreb. 84–88.

1. Marinko Tomasović (Stariji kameni križevi na groblju u Dobranjama i na Vidonjama, u: *Hrvatski neretvanski zbornik*, br. 9, ur. Domagoj Vidović, str. 186), primjerice, najstarije križeve na vidonjskome groblju datira u XV. st. [↑](#footnote-ref-1)
2. Opširnije u Stanislav Vukorep, Kraljica Katarina na putu za Ston kroz Donju Hercegovinu i Neretvanski krajinu, u: *Hrvatski neretvanski zbornik*, br.3 (ur. Stjepan Šešelj), Društvo Neretvana i prijatelja Neretve u Zagrebu, Zagreb 2011., str. 84–88. [↑](#footnote-ref-2)
3. Ondje je, primjerice, grob nositelja prezimena Vidović (Vidoević) iz Neretve. Nadgrobna je ploča postavljena 1584. Na njoj je upisan Blaž/Vlaho Vidoević. Na podatku zahvaljujem Mariju i Petri Talajić. Ploču je javnosti otkrila i fotografirala Petra Talajić objavivši članak pod naslovom *Grobovi u Zavodu svetoga Jeronima* u *Hrvatskome neretvanskom zborniku*, br. 9 (ur. Domagoj Vidović, Društvo Neretvana i prijatelja Neretve u Zagrebu, Zagreb 2017., str. 177–181). [↑](#footnote-ref-3)
4. Nikola Mandić, *Podrijetlo hrvatskih starosjedilačkih rodova u Čapljini i okolici*, Čapljina 2003., str. 329. [↑](#footnote-ref-4)
5. Osobno je ime Nemanja prije potvrđeno na hrvatskome području (na Krku) nego na srpskom. [↑](#footnote-ref-5)
6. Ivica Puljić, Neum – povijesna domovina Hrvata, u: *Neum – zavičaj i zemlja Hrvata*: *Humski zbornik*, br. 1, Općinsko vijeće Neum, Split 1995., str. 42. Riječ je o jednoj od prvih povijesnih potvrda narodnoga imena *Hrvoje* na hrvatskome ozemlju. [↑](#footnote-ref-6)
7. Zaselak se službeno nazivao Visokom Glavicom te su u njemu stanovali Komazini. [↑](#footnote-ref-7)
8. Usp. Milan Glibota, *Povijest Donje Neretve i prvi mletački katastri*, Državni arhiv Zadar, Zadar 2006., str. 134–137. [↑](#footnote-ref-8)
9. Slavko Kovačić, Makarska i njezino primorje u godinama pomora od gladi i kuge, u: *Kuga u Makarskoj i Primorju 1815.*, ur. Marinko Tomasović, Gradski muzej Makarska, Makarska 2017., str. 222. [↑](#footnote-ref-9)
10. Domagoj Vidović, *Zažapska onomastika*, Institut za hrvatski jezik i jezikoslovlje, Zagreb 2014., str. 81 i 82. [↑](#footnote-ref-10)
11. Žarko Dugandžić, *Stanovništvo Općine Metković 1825. – 1918.* (doktorski rad), Sveučilište u Zagrebu i Sveučilište u Dubrovniku, Zageb i Dubrovnik 2011., str. 193. [↑](#footnote-ref-11)
12. Buntići su stanovali na Spilama koje su donedavna pripadale vidonjskoj župi, a daljim su podrijetlom iz Brotnja. [↑](#footnote-ref-12)
13. Godine 1830. Jure Simat se oženio Anđom Kelić Curić (Mile Vidović, *Župa Dobranje – Bijeli Vir*, Crkva u svijetu, Split 1998. str. 252). Simata katolika bilo je na Pelješcu, u Česvinici, Malome Stonu i Podgorju (Nenad Vekarić, *Pelješki rodovi (L – Ž)*, Prilozi povijesti Dubrovnika i okolice 5/2, Zavod za povijesne znanosti HAZU-a u Dubrovniku, Dubrovnik 1996., str. 235.) Risto Milićević (u *Hercegovačka prezimena*, Svet knjige, Beograd 2006., str. 645.) navodi da su nastanjivali Mostar. [↑](#footnote-ref-13)
14. Jevto Dedijer, *Hercegovina i Hercegovci*, Letopis Matice srpske, Novi Sad 1912. [↑](#footnote-ref-14)
15. Mile Vidović, *Župa Vidonje*, Crkva u svijetu, Split 1994., str. 261. [↑](#footnote-ref-15)
16. Mile Vidović, *Radovan Jerković – život i djelo*, Ogranak Matice hrvatske u Metkoviću, Metković 2000., str. 446. [↑](#footnote-ref-16)
17. *Matice krštenih župe Lisac 1653. – 1704.* (izvadci don Ivice Puljića), str. 43 v. [↑](#footnote-ref-17)
18. Đuro Kriste, *Župa Trebinja*, Župa svetoga Petra (Dubrave Hrid), Dubrovnik 1999., str. 146 [↑](#footnote-ref-18)
19. Vjeko Vrčić, *Neretvanske župe*, Metković 1974., str. 74. [↑](#footnote-ref-19)
20. Nikola Mandić, *Podrijetlo hrvatskih starosjedilačkih rodova u Čapljini i okolici*, str. 231–236. [↑](#footnote-ref-20)
21. Mile Vidović, *Župa Vidonje*, str. 262 i 541. [↑](#footnote-ref-21)
22. Đuro Kriste, nav. dj., str. 221. [↑](#footnote-ref-22)
23. Trpimir Macan, *Iz povijesti Donjega Poneretavlja*, Galerija Stećak, Zagreb – Klek 1990., str. 13. [↑](#footnote-ref-23)
24. Bazilije Pandžić, Trebinjska biskupija u tursko doba, u: *Tisuću godina Trebinjske biskupije*, Visoka teološka škola Vrhbosanske nadbiskupije 1988., str. 118, [↑](#footnote-ref-24)
25. *Matične knjige krštenih župe Gradac 1708. – 1845.*, Muzej i galerija Neum, Neum, str. 6. [↑](#footnote-ref-25)
26. Domagoj Vidović, *Zažapska onomastika*, str. 105. [↑](#footnote-ref-26)
27. Nenad Vekarić, *Pelješki rodovi (A – K)*, Prilozi povijesti Dubrovnika i okolice 5/1, Zavod za povijesne znanosti HAZU-a u Dubrovniku, Dubrovnik 1995., str. 139. [↑](#footnote-ref-27)
28. *Matične knjige krštenih župe Gradac 1708. – 1845.*, str. 32. [↑](#footnote-ref-28)
29. Isto, str. 59. [↑](#footnote-ref-29)
30. Isto, str. 174. [↑](#footnote-ref-30)
31. Mile Vidović, *Župa Vidonje*, str. 289 i 309. [↑](#footnote-ref-31)
32. Vjeko Vrčić, nav. dj., str. 83. [↑](#footnote-ref-32)
33. Đuro Kriste, nav. dj., str. 110. [↑](#footnote-ref-33)
34. Na području bivše Dubrovačke Republike (za razliku od Hercegovine i Zažablja) česta je pojava da doseljenik preuzme prezime kuće u koju se doselio tako da nositelji istih prezimena ne moraju uvijek biti u krvnome srodstvu. [↑](#footnote-ref-34)
35. Mile Vidović, *Don Radovan Jerković – život i djelo*, str. 446. [↑](#footnote-ref-35)
36. Ivica Puljić i Stanislav Vukorep, Naša prezimena: korijeni i razvoj, u: *Hutovo*: *Humski zbornik*, br. 4, pr.: Ivica Puljić, Crkva na kamenu 33, Mostar 1994., str. 303. [↑](#footnote-ref-36)
37. Mile Vidović, *Don Radovan Jerković – život i djelo*, str. 494. [↑](#footnote-ref-37)
38. Butigani nisu obrađeni među lastovskim rodovima (usp. Antun Jurica i Nenad Vekarić, *Lastovski rodovi*, Prilozi povijesti stanovništva Dubrovnika i okolice 10/3, Zavod za povijesne znanosti HAZU-a u Dubrovniku, Dubrovnik 2006.), no ondje su mogli nositi i drugo prezime. [↑](#footnote-ref-38)
39. Fazileta Hafizović, *Popis sela i zemlje sandžaka Krka, Klis i Hercegovina, oslobođenih od Mletačke Republike 1701. godine*, SKD Prosvjeta – Filozofski fakultet Sveučilišta u Zagrebu – Orijentalni institut u Sarajevu, Zagreb – Sarajevo 2016., str. 275. [↑](#footnote-ref-39)
40. *Matične knjige krštenih župe Gradac 1708. – 1845.*, str. 10. [↑](#footnote-ref-40)
41. Isto, str. 141. [↑](#footnote-ref-41)
42. Isto, str. 195. [↑](#footnote-ref-42)
43. Isto, str. 302. [↑](#footnote-ref-43)
44. Mile Vidović, *Don Radovan Jerković – život i djelo*, str. 446. [↑](#footnote-ref-44)
45. Domagoj Vidović, *Zažapska onomastika*, str. 102 i 103. [↑](#footnote-ref-45)
46. Mile Vidović, *Don Radovan Jerković – život i djelo*, str. 446. [↑](#footnote-ref-46)
47. Marijan Sivrić, *Migracije* *iz Hercegovine na dubrovačko područje (1667. – 1808.)*, Državni arhiv u Dubrovniku – Biskupijski ordinarijat Mostar, Dubrovnik – Mostar 2003., str. 232. [↑](#footnote-ref-47)
48. Domagoj Vidović, *Zažapska onomastika*, str. 103. [↑](#footnote-ref-48)
49. Mile Vidović, *Svećeništvo i redovništvo iz Doline Neretve*, Ogranak Matice hrvatske u Metkoviću, Metković 2005., str. 228. [↑](#footnote-ref-49)
50. Marinko Marić, *Stanovništvo Popova u Hercegovini: Ravno*, Prilozi povijesti stanovništva Dubrovnika i okolice 24, HAZU – Zavod za povijesne znanosti HAZU-a u Dubrovniku, Dubrovnik – Zagreb, str. 228. [↑](#footnote-ref-50)
51. Ivica Puljić i Stanislav Vukorep, nav. dj., str. 319. [↑](#footnote-ref-51)
52. Mile Vidović, *Župa Vidonje*, str. 494. [↑](#footnote-ref-52)
53. Marijan Sivrić, nav. dj., str. 250. [↑](#footnote-ref-53)
54. *Matične knjige krštenih župe Gradac 1708. – 1845.*, str. 11. [↑](#footnote-ref-54)
55. *Matične knjige krštenih župe Lisac 1653. – 1704.*, str. 81. [↑](#footnote-ref-55)
56. Marinko Marić, Katoličko stanovništvo i rodovi Orahova Dola i Zavale, u: *Od Dubrave do Dubrovnika: Humski zbornik*, br.13, ur. Ivica Puljić, Muzej i galerija Neum – HKD Naredak, Dubrovnik, Neum – Dubrovnik, str. 145. [↑](#footnote-ref-56)
57. Anton Golušić, *Rodovi Slanskoga primorja*, Prilozi povijesti stanovništva Dubrovnika i okolice 2, Zavod za povijesne znanosti HAZU-a u Dubrovniku, Dubrovnik 1991., str. 193. [↑](#footnote-ref-57)
58. *Matične knjige vjenčanih župe Gradac 1720. – 1830.*, str. 7. [↑](#footnote-ref-58)
59. Mile Vidović, *Župa Vidonje*, str. 536. [↑](#footnote-ref-59)
60. Đuro Kriste, nav. dj., str. 216. [↑](#footnote-ref-60)
61. Mile Vidović, *Župa Vidonje*, str. 540. [↑](#footnote-ref-61)
62. Mile Vidović, *Don Radovan Jerković – život i djelo*, str. 494. [↑](#footnote-ref-62)
63. Nenad Vekarić, *Pelješki rodovi (A – K)*, str. 332. [↑](#footnote-ref-63)
64. Trpimir Macan, nav. dj., str. 18. [↑](#footnote-ref-64)
65. Nikola Mandić, nav. dj., str. 281. [↑](#footnote-ref-65)
66. Domagoj Vidović, Toponimija sela Trebinja u Popovu, u: *Folia onomastica Croatica* 27, Zagreb 2017., str. 120. [↑](#footnote-ref-66)
67. *Matične knjige vjenčanih župe Gradac 1720. – 1830.*, str. 56. [↑](#footnote-ref-67)
68. Đuro Kriste, nav. dj., str. 223. [↑](#footnote-ref-68)
69. Mile Vidović, *Don Radovan Jerković – život i djelo*, str. 493. [↑](#footnote-ref-69)
70. *Matične knjige vjenčanih župe Gradac 1720. – 1830.*, str. 2. [↑](#footnote-ref-70)
71. Isto, str. 36. [↑](#footnote-ref-71)
72. Marijan Sivrić, nav. dj., str. 332. [↑](#footnote-ref-72)
73. Đuro Kriste, nav. dj., str. 189–191. [↑](#footnote-ref-73)
74. *Matične knjige vjenčanih župe Gradac 1720. – 1830.*, str. 12. [↑](#footnote-ref-74)
75. *Matične knjige krštenih župe Gradac 1708. – 1845.*, str. 141. [↑](#footnote-ref-75)
76. Isto, str. 284. [↑](#footnote-ref-76)
77. Ratko Perić, Stanjeduša u župama Hrasno i Dubrave*,* u: *300 godina župe Dubrave: Humski zbornik*, br.9, pr. Milenko Krešić, Aladinići 2006., str. 183. [↑](#footnote-ref-77)
78. Nenad Vekarić, *Pelješki rodovi (L – Ž)*, str. 44. [↑](#footnote-ref-78)
79. Mile Vidović, *Župa Vidonje*, str. 263, 529. [↑](#footnote-ref-79)
80. Nikola Mandić, *Podrijetlo hrvatskih starosjedilačkih rodova u Čapljini i okolici*, str. 370. [↑](#footnote-ref-80)
81. *Matične knjige krštenih župe Gradac 1708. – 1845.*, str. 144. [↑](#footnote-ref-81)
82. Pritom je zanimljivo da don Radovan Jerković (usp. Mile Vidović, *Don Radovan Jerković – život i djelo*, str. 495) spominje kako su se Matići doselili iz Bjelovića u Gradcu, što bi moglo upućivati na podatak da je ipak riječ o Broćancu jer su Bjelovići kod Stoca. [↑](#footnote-ref-82)
83. Mile Vidović, *Župa Vidonje*, str. 263. [↑](#footnote-ref-83)
84. Fazileta Hafizović, nav. dj., str. 252, 273. [↑](#footnote-ref-84)
85. *Matične knjige krštenih župe Lisac 1653. – 1704.*, str. 44v. [↑](#footnote-ref-85)
86. Ivica Puljić, Neum – povijesna domovina Hrvata, u: *Neum – zavičaj i zemlja Hrvata: Humski zbornik*, br.1, Općinsko vijeće Neum, Split 1995., str. 73. [↑](#footnote-ref-86)
87. Mile Vidović, *Don Radovan Jerković – život i djelo*, str. 445. [↑](#footnote-ref-87)
88. *Matične knjige krštenih župe Lisac 1653. – 1704.*, str. 22. [↑](#footnote-ref-88)
89. Isto, str. 19r. [↑](#footnote-ref-89)
90. Đuro Kriste, nav. dj., str. 99. [↑](#footnote-ref-90)
91. Ivica Puljić, Iz prošlosti dubljanskog hrvatskog pučanstva, u: *Dubljani: Humski zbornik*, br.10, Župa Rođenja Blažene Djevice Marije Ravno, Ravno 2007., str. 110. [↑](#footnote-ref-91)
92. *Matične knjige krštenih župe Lisac 1653. – 1704.*, str. 22v. [↑](#footnote-ref-92)
93. *Matične knjige krštenih župe Gradac 1708. – 1845.*, str. 153. [↑](#footnote-ref-93)
94. Isto, str. 177. [↑](#footnote-ref-94)
95. Marijan Sivrić, nav. dj., str. 261. [↑](#footnote-ref-95)
96. Bogumil Hrabak, Zemljišne parcele feudalaca i muslimanskih seljaka u Popovu, Zažablju i Trebinju početkom Morejskog rata, u: *Tribunia*, br.9, Trebinje 1985., str. 37. [↑](#footnote-ref-96)
97. *Matične knjige krštenih župe Lisac 1653. – 1704.*, str. 93r. [↑](#footnote-ref-97)
98. Marinko Marić, Katoličko stanovništvo i rodovi Orahova Dola i Zavale, str. 147. [↑](#footnote-ref-98)
99. Mile Vidović, *Radovan Jerković – život i djelo*, str. 446. [↑](#footnote-ref-99)
100. Ivica Puljić i Stanislav Vukorep, nav. dj., str. 307. [↑](#footnote-ref-100)
101. Mile Vidović, *Radovan Jerković – život i djelo*, str. 493. [↑](#footnote-ref-101)
102. Na podatku zahvaljujem Alfonzu Njavri. [↑](#footnote-ref-102)
103. *Matične knjige krštenih župe Gradac 1708. – 1845.*, str. 111. [↑](#footnote-ref-103)
104. Tomislav Perković, *Stanovništvo Livanjskog polja*, Matica hrvatska Livno, Livno 2003., str. 141. [↑](#footnote-ref-104)
105. Ante Škegro, *Matične knjige umrlih uskopaljskih župa (od 1755. do 1838. godine*), Hrvatski institut za povijest, Zagreb 2012., str. 284. [↑](#footnote-ref-105)
106. *Matične knjige krštenih župe Gradac 1708. – 1845.*, str. 23. [↑](#footnote-ref-106)
107. *Stanje duša župe Gradac*, str. 90. [↑](#footnote-ref-107)
108. Bogumil Hrabak, nav. dj., str. 41. i 43. [↑](#footnote-ref-108)
109. Ivica Puljić i Stanislav Vukorep, nav. dj., str. 330. [↑](#footnote-ref-109)
110. Vjeko Vrčić, nav. dj., str 83. [↑](#footnote-ref-110)
111. Mile Vidović, *Don Radovan Jerković – život i djelo*, str. 260. i 446. [↑](#footnote-ref-111)
112. Ratko Perić, nav. dj., str. 166. i 200. [↑](#footnote-ref-112)
113. Ivica Puljić i Stanislav Vukorep, nav. dj., str. 330. [↑](#footnote-ref-113)
114. *Matične knjige krštenih župe Gradac 1708. – 1845.*, str. 3. [↑](#footnote-ref-114)
115. Isto, str. 71. i 72. [↑](#footnote-ref-115)
116. Mile Vidović, *Don Radovan Jerković – život i djelo*, str. 227. [↑](#footnote-ref-116)
117. Ratko Perić, nav. dj., str. 196. [↑](#footnote-ref-117)
118. Marijan Sivrić, Srednjovjekovna humska župa Dabar, u: *Srednjovjekovne humske župe*, Ziral, Mostar 1999., str. 212. [↑](#footnote-ref-118)
119. Ivica Puljić i Stanislav Vukorep, nav. dj., str. 333. [↑](#footnote-ref-119)
120. Bogumil Hrabak, nav. dj., str. 36. i 42. U Sedlarima i danas žive kao pravoslavci iako su nekoć bili katolici (usp. Domagoj Vidović, Dobranjska prezimena i nadimci, u: *Folia onomastica Croatica*, br. 15, Zagreb 2006., str. 204). [↑](#footnote-ref-120)
121. Bazilije Pandžić, *De Diocesi Tribuniensi et Mercanensi*, Pontificium Athenaeum Antonianum, Rim 1959., str. 33. [↑](#footnote-ref-121)
122. Marijan Sivrić, *Migracije iz Hercegovine*, str. 210. [↑](#footnote-ref-122)
123. *Matične knjige vjenčanih župe Gradac 1720. – 1830.*, str. 4. [↑](#footnote-ref-123)
124. *Matične knjige krštenih župe Gradac 1708. – 1845.*, str. 73. [↑](#footnote-ref-124)
125. Đuro Kriste, nav. dj., str. 206. [↑](#footnote-ref-125)
126. *Matične knjige vjenčanih župe Gradac 1720. – 1830.*, str. 43. [↑](#footnote-ref-126)
127. *Matične knjige krštenih župe Gradac 1708. – 1845.*, str. 3. [↑](#footnote-ref-127)
128. Isto, str. 93. [↑](#footnote-ref-128)
129. Isto, str. 108. [↑](#footnote-ref-129)
130. Hrabak, nav. dj., str. 39. [↑](#footnote-ref-130)
131. Antun Golušić, str. 126. [↑](#footnote-ref-131)
132. Mile Vidović, *Don Radovan Jerković – život i djelo*, str. 493. [↑](#footnote-ref-132)
133. Marijan Sivrić, Srednjovjekovna humska župa Luka, u: *Srednjovjekovne humske župe*, Ziral, Mostar 1999., str. 94. [↑](#footnote-ref-133)
134. Nenad Vekarić, *Pelješki rodovi (L – Ž)*, str. 123. [↑](#footnote-ref-134)
135. Mile Vidović, *Župa Vidonje*, str. 264. [↑](#footnote-ref-135)
136. Domagoj Vidović, *Zažapska onomastika*, str. 87. [↑](#footnote-ref-136)
137. Mile Vidović, *Župa Vidonje*, str. 264. [↑](#footnote-ref-137)
138. Nenad Vekarić, *Pelješki rodovi (L – Ž)*, str. 158. [↑](#footnote-ref-138)
139. Mile Vidović, *Don Radovan Jerković – život i djelo*, str. 226. [↑](#footnote-ref-139)
140. *Matične knjige krštenih župe Gradac 1708. – 1845.*, str. 7. [↑](#footnote-ref-140)
141. Mile Vidović, *Župa Vidonje*, str. 264. [↑](#footnote-ref-141)
142. Mile Vidović, *Don Radovan Jerković – život i djelo*, str. 445. [↑](#footnote-ref-142)
143. Josip Bebić, *Župa Opuzen*, Župski ured Opuzen, Opuzen 1993., str. 131. [↑](#footnote-ref-143)
144. Stanislav Vukorep, Prilog proučavanju podrijetla hrvatskog pučanstva počiteljskog kraja, u: *Povijest hrvatskog Počitelja: Humski zbornik*, br.2, Općinsko poglavarstvo Čapljina, Čapljina 1996., str. 120. [↑](#footnote-ref-144)
145. Marijan Sivrić, Srednjovjekovna humska župa Dabar, str. 91. [↑](#footnote-ref-145)
146. Marijan Sivrić, *Migracije iz Hercegovine*, str. 142. [↑](#footnote-ref-146)
147. Fazileta Hafizović, nav. dj. str. 256. [↑](#footnote-ref-147)
148. Mile Vidović, *Župa Vidonje*, str. 493. [↑](#footnote-ref-148)
149. *Matične knjige krštenih župe Gradac 1708. – 1845.*, str. 6. [↑](#footnote-ref-149)
150. Isto, str. 129. [↑](#footnote-ref-150)
151. Niko Kapetanić i Nenad Vekarić, *Konavoski rodovi*, knjiga 3., Prilozi povijesti stanovništva Dubrovnika i okolice 10/3, Zavod za povijesne znanosti HAZU-a u Dubrovniku, HAZU, Dubrovnik – Zagreb 2003., str. 47. [↑](#footnote-ref-151)
152. Ivica Puljić, Neum povijesna domovina Hrvata, str. 74. i 75. [↑](#footnote-ref-152)
153. Fazileta Hafizović, nav. dj., str. 271. i 272. [↑](#footnote-ref-153)
154. *Matične knjige krštenih župe Gradac 1708. – 1845.*, str. 8. [↑](#footnote-ref-154)
155. *Matične knjige krštenih župe Gradac 1708. – 1845.*, str. 21. [↑](#footnote-ref-155)
156. Bogumil Hrabak, nav. dj., str. 39. [↑](#footnote-ref-156)
157. Mile Vidović, *Župa Vidonje*, str. 265. [↑](#footnote-ref-157)
158. Mile Vidović, *Don Radovan Jerković – život i djelo*, str. 494. [↑](#footnote-ref-158)
159. Niko Kapetanić i Nenad Vekarić, nav. dj., str. 223. [↑](#footnote-ref-159)
160. Domagoj Vidović, Toponimija sela Trebinja u Popovu, u: *Folia onomastica Croatica*, br. 26., Zagreb, str. 124. [↑](#footnote-ref-160)
161. Marijan Sivrić, *Migracije iz Hercegovine*, str. 295. [↑](#footnote-ref-161)
162. Fazileta Hafizović, nav. dj., str. 270. [↑](#footnote-ref-162)
163. *Matične knjige vjenčanih župe Gradac 1720. – 1830.*, str. 1. [↑](#footnote-ref-163)
164. Mile Vidović, *Župa Vidonje*, str. 313. [↑](#footnote-ref-164)
165. *Matične knjige krštenih župe Gradac 1708. – 1845.*, str. 11. [↑](#footnote-ref-165)
166. Don Ilija Lopin rodio se 1756. u Vidonjama i to je prvi spomen Lopina u tome selu (Mile Vidović, *Svećeništvo i redovništvo iz doline Neretve*, Ogranak Matice hrvatske u Metkoviću, Metković 2005., str. 82. [↑](#footnote-ref-166)
167. To nije posve sigurno jer su iste obiteljske nadimke nosili i pripadnici rodova Curić, Matić i Mijoč. [↑](#footnote-ref-167)
168. Marijan Sivrić, *Migracije iz Hercegovine*, str. 252. [↑](#footnote-ref-168)
169. Antun Golušić, nav. dj., str. 201. [↑](#footnote-ref-169)
170. Nenad Vekarić, *Pelješki rodovi (L – Ž)*, str. 24. i 25. [↑](#footnote-ref-170)
171. *Matične knjige vjenčanih župe Gradac 1720. – 1830.*, str. 85. [↑](#footnote-ref-171)
172. Žarko Dugandžić, nav. dj., str. 193. [↑](#footnote-ref-172)
173. Mile Vidović, *Župa Vidonje*, str. 313. [↑](#footnote-ref-173)
174. Isto, str. 265. [↑](#footnote-ref-174)
175. Nenad Vekarić, *Pelješki rodovi (L – Ž)*, str. 332. [↑](#footnote-ref-175)
176. Vidojevićima Vidoviće iz Vidonja zovu stanovnici susjednoga hercegovačkoga sela Gradca. [↑](#footnote-ref-176)
177. Bogumil Hrabak, nav. dj., str. 40. i 42. [↑](#footnote-ref-177)
178. Fazileta Hafizović, nav. dj., str. 261. [↑](#footnote-ref-178)
179. *Matične knjige krštenih župe Gradac 1708. – 1845.*, str. 275. [↑](#footnote-ref-179)
180. Isto, str. 287. [↑](#footnote-ref-180)
181. Mile Vidović, *Don Radovan Jerković – život i djelo*, str. 494. [↑](#footnote-ref-181)
182. Bogumil Hrabak, nav. dj., str. 42. [↑](#footnote-ref-182)
183. Đuro Kriste, nav. dj., str. 199. i 200. [↑](#footnote-ref-183)
184. Antun Golušić, nav. dj., str. 219. [↑](#footnote-ref-184)
185. Marinko Marić, Katoličko stanovništvo i rodovi Orahova Dola i Zavale, str. 152. [↑](#footnote-ref-185)
186. Josip Lučić, *Spisi dubrovačke kancelarije , zapisi notara Tomazina de Savere 1282. – 1284*., Monumenta historica Ragusina 2, JAZU, Zagreb 1984., str. 69. [↑](#footnote-ref-186)
187. Antun Golušić, nav. dj., str. 145. i 146. [↑](#footnote-ref-187)
188. Niko Kapetanić i Nenad Vekarić, nav. dj., str. 384. [↑](#footnote-ref-188)
189. Mile Vidović, *Župa Vidonje*, str. 313. [↑](#footnote-ref-189)
190. *Matične knjige krštenih župe Gradac 1708. – 1845.*, str. 3. [↑](#footnote-ref-190)
191. Domagoj Vidović, *Dobranjska prezimena i nadimci*, str. 198. [↑](#footnote-ref-191)
192. Nenad Vekarić, *Pelješki rodovi (L – Ž)*, str. 375. [↑](#footnote-ref-192)
193. *Matične knjige krštenih župe Lisac 1653. – 1704.*, str. 64r. [↑](#footnote-ref-193)
194. Isto, str. 74r. U Trnčini, kojoj Turkovići pripadaju, postoji toponim Vulin vrt*.* [↑](#footnote-ref-194)
195. Marijan Sivrić, *Migracije u Hercegovini*, str. 307. [↑](#footnote-ref-195)
196. Josip Bebić, nav. dj., str. 131. [↑](#footnote-ref-196)
197. Milan Glibota, *Povijest Donje Neretve i prvi mletački katastri*, str. 138. [↑](#footnote-ref-197)
198. Josip Bebić, nav. dj., str. 131. [↑](#footnote-ref-198)
199. Fazileta Hafizović, nav. dj., str. 160. [↑](#footnote-ref-199)
200. Žarko Dugandžić, nav. dj., str. 193. [↑](#footnote-ref-200)
201. Mile Vidović, Župa Vidonje, str. 313. [↑](#footnote-ref-201)
202. Bazilije Pandžić, *De Diocesi Tribuniensi et Mercanensi*, str. 143. [↑](#footnote-ref-202)